Belanjawan 2020: Sabah Terima RM5.2 Bilion Tertinggi Berbanding Negeri-Negeri Lain

KOTA KINABALU: Belanjawan 2020 yang dibentangkan di Dewan Rakyat hari ini menyaksikan Sabah menerima peruntukan pembangunan tertinggi berbanding negeri-negeri lain sebanyak RM5.2 bilion disusuli Sarawak sebanyak RM4.4 bilion.

Menteri Kewangan, Lim Guan Eng ketika membentangkan Belanjawan 2020 bertajuk Memacu Pertumbuhan dan Keberhasilan Saksama Ke Arah Kemakmuran Bersama dan merangkumi 15 strategi berkata, peruntukan tersebut adalah untuk memacu pembangunan negeri terutama di luar bandar.

Katanya, peruntukan di bawah strategi pembangunan inklusif itu adalah untuk merapatkan jurang antara bandar dan luar bandar dengan memperluaskan liputan infrastruktur asas bagi kawasan luar bandar, terutamanya untuk Sabah dan Sarawak.

“Untuk 2020, kira-kira RM587 juta akan diperuntukkan untuk Projek Bekalan Air Luar Bandar, di mana RM470 juta untuk Sabah dan Sarawak bagi memenuhi sasaran 99 peratus akses kepada air bersih.

“Kerajaan juga akan membelanjakan RM500 juta untuk Projek Bekalan Elektrik Luar Bandar yang memberi manfaat kepada lebih 30,000 isi rumah luar bandar di mana majoriti penerima faedah tinggal di Sabah dan Sarawak,” katanya ketika membentangkan Belanjawan 2020 di Dewan Rakyat hari ini.

Guan Eng berkata, satu lagi pembangunan yang menjadi keutamaan ialah pembangunan jalan luar bandar dan jalan perhubungan desa dengan jumlah peruntukan keseluruhan seluruh negara sebanyak RM1 bilion dengan Sabah dan Sarawak merupakan penerima tertinggi.

“Projek-projek di Sabah sebanyak RM326 juta dan Sarawak sebanyak RM224 juta akan memberi faedah kepada 145,000 ribu penduduk,” jelas beliau.

Menurut beliau, Lebuh Raya pan Borneo akan diteruskan kerana menjadi pemangkin kepada pembangunan ekonomi kedua-dua negeri dan hasil proses rasionalisasi yang dijalankan, penjimatan sebanyak RM1.2 bilion berjaya dilakukan apabila kos berkurang kepada RM29 bilion.

Sehubungan itu katanya, kerajaan akan memperuntukkan sebanyak RM600 juta untuk pembinaan Lebuh Raya Trans Borneo sepanjang RM165 kilometer yang akan menghubungkan Sabah dan Sarawak dengan Kalimantan Timur.

“Antara komponen penting projek ini adalah pakej bernilai RM600 juta untuk 40 kilometer Jalan Kalabakan-Serudong dan pembinaan Kompleks Kastam, Imigresen, Kuarantin dan Keselamatan (CIQS) serta kuarters perumahan kerajaan.

Kata Guan Eng, pemberian khas di bawah Perkara 112D Perlembagaan Persekutuan yang merupakan geran Persekutuan kepada Sabah dan Sarawak akan turut ditingkatkan bermula tahun 2020.

Jelas beliau, melalui tujuan itu, geran kepada Sabah meningkatkan kepada RM53.4 juta manakala RM32 untuk Sarawak berbanding hanya RM26.7 juta untuk Sabah dan RM16 juta kepada Sarawak sejak tahun 1969.

Selain itu katanya, melalui Sistem Maklumat Rekod Jalan Raya (Marris), sebanyak RM4.85 bilion disediakan kepada semua kerajaan negeri termasuk Sabah dan Sarawak untuk penyelenggaraan jalan raya negeri.

Sementara itu, beberapa inisiatif lain turut disediakan kepada Sabah antaranya RM20 juta bagi pembangunan industri agro di Sabah melalui Pihak Berkuasa Pembangunan Ekonomi dan Pelaburan Sabah (Sedia) serta dana RM50 juta bagi menaik taraf landasan keretapi di kawasan Gorge Line antara Stesen Halogilat ke Stesen Tenom.


Larangan Aktiviti Perlombongan Arang Batu Di Lembangan Maliau Kekal

KOTA KINABALU: Kerajaan negeri mempunyai pendekatan lain untuk menjana sumber tenaga elektrik tanpa bergantung kepada sumber arang batu dari Lembangan Maliau.

Ketua Menteri, Datuk Seri Mohd Shafie Apdal berkata kerajaan tidak akan mempertimbangkan atau meluluskan sebarang aktiviti perlombongan arang batu di kawasan berkenaan.

“Sebarang permohonan untuk perlombongan arang batu di negeri ini membabitkan kawasan Lembangan Maliau tidak akan diluluskan.

“Walaupun kita mengatakan terdapat permintaan untuk membuat industri  arang batu, ia sudah pun ada di negara jiran, Singapura dan Semenanjung.

“Kalau kita mahu penggunaan arang batu sebagai alternatif sumber tenaga yang ada, kita boleh mendapatkan dari Kalimantan yang mana harganya agak murah.

“Tetapi itu, bukanlah satu langkah yang kita akan lakukan, kita malihat bahawa bagaimana kerajaan negeri mendapat bekalan elektrik yang ada,” katanya.

Beliau berkata demikian ketika menjawab soalan tambahan Datuk Joniston Bangkuai (PBS-Kiulu) berkenaan jaminan kerajaan negeri untuk tidak melombong arang batu di kawasan Lembangan Maliau pada sidang Dewan Undangan Negeri (Dun) hari ini.

Mohd Shafie berkata kerajaan mempunyai beberapa pendekatan untuk digunakan dalam menghasilkan tenaga baharu seperti empangan sungai Padas sedia ada.

“Ia adalah untuk membolehkan kita membangunkan penjanaan kuasa yang ada kerana kita tahu antara faktor yang memungkinkan pelabur yang datang ke sini.

“Jika pelabur datang ke Sabah tetapi perkhidmatan yang kita berikan tidak stabil, sudah pasti pengeluaran mereka juga tidak mampu untuk bersaing dengan Semenanjung mahupun Sarawak,” jelasnya.


Amy Umum Keluar Search

KUALA LUMPUR: Penyanyi rock legenda, Amy membuat kejutan apabila mengumumkan secara rasmi keluar daripada kumpulan Search.

Amy atau nama sebenarnya Suhaimi Abdul Rahman membuat pengumuman itu ketika tampil bersiaran secara langsung dalam satu portal hiburan, hari ini.

Ia sekali gus mengakhiri teka-teki yang bermain di fikiran peminat berkenaan hubungannya dengan anggota Search iaitu Nasir (bass), Nordin (gitar) dan Kid (gitar).

Amy dipetik sebagai berkata, pengunduran itu adalah untuk kebaikan bersama termasuk memberi peluang buat anggota Search yang lain untuk mengorak langkah masing-masing tanpa bergantung atau tersekat kerana dirinya.

“Dengan pengumuman ini saya berharap saya tidak menghalang perjalanan atau karier anggota sedia ada,” katanya.

Ia rentetan kenyataan anggota Search dalam sidang media Konsert Apologia Search & Awie baru-baru ini yang menyebut, mereka sudah berehat hampir dua tahun tanpa sebarang persembahan disebabkan jadual Amy yang terlalu padat.

Amy turut mengakui dirinya yang kini sudah melewati usia 62 tahun tidak lagi mempunyai kualiti vokal seperti pada usia 26 tahun.

“Perkara itu terjadi kepada semua penyanyi di seluruh dunia. Saya bukan 26 tahun, tapi 62 tahun. Saya menyanyi apabila dipanggil dalam show atau persembahan tertutup. Saya kira ia sesuai dengan peredaran masa di mana jika dulu peminat yang membesar bersama saya menonton saya menyanyi di konsert, tapi saat usia meningkat banyak yang memilih untuk menyaksikan persembahan saya secara tertutup,” katanya.

Amy juga tidak menafikan akan terus menyanyikan lagu Search dalam persembahannya selepas ini apabila ditanya peminat.

Dia bagaimanapun tidak menjawab soalan peminat yang memintanya untuk membuat konsert terakhir bersama Search sebelum benar benar bergerak solo.

Baru-baru ini Amy mencetuskan tanda tanya apabila menulis dirinya sebagai bekas penyanyi Search di salah satu hantaran di Instagram.

Pada 1994, Amy pernah keluar dari Search dan seterusnya tampil dengan album solo berjudul Magic.

Sementara itu, Nasir yang dihubungi berkata, kenyataan Amy bukanlah sesuatu yang mengejutkan.

“Saya tak boleh nak komen banyak sangat, namun reda dan bersyukur dengan apa yang disampaikan oleh Amy. Ini bermakna terjawab sudah teka teki sebelum ini. Kami tak terkejut kerana dah jangka perkara ini akan berlaku.

“Apabila dia tidak lagi menjawab panggilan daripada saya, ia sudah menunjukkan dia tidak berminat bersama Search,” katanya.

Menurutnya, buat masa ini, anggota Search tidak mempunyai perancangan untuk bertemu Amy dan memujuknya supaya menarik balik keputusannya itu.

“Dengan arahan PKP (Perintah Kawalan Pergerakan) ketika ini, memang sukarlah untuk bertemunya. Sebelum ini kami selalu berkongsi apa-apa masalah, tapi kali ini Amy tak lagi berbuat demikian.

“Panggilan pun tak dijawab dan saya tak pasti apa isu yang sebenar. Tapi kalau dia dah buat keputusan begini, maknanya ini bukan kehendak kami. Search masih lagi cari dia sebelum ini, tapi dia sendiri yang tak berikan jawapan,” katanya.

Nasir berkata, Search akan terus bergerak bersama Awie tanpa mahu memandang ke belakang.

“Ini kali kedua dia keluar Search dan Awie yang isi kekosongan yang ditinggalkan pada 1997. Selepas 23 tahun ia berulang lagi dan ironinya Awie juga yang akan bersama kami dalam konsert yang sepatutnya berlangsung semalam.

“Saya rasa dengan tahap kematangan yang ada, tak perlulah ada perbalahan di antara kami dan Amy. Dia pun pernah cakap beri restu konsert kami bersama Awie. Ia secara tak langsung menunjukkan bahawa Amy sudah tiada hati bersama Search. Dia lebih selesa jalan seorang,” katanya.

Dalam pada itu, Nasir memuji Awie atas komitmen yang diperlihatkan ketika bersama Search.

“Kami amat berterima kasih kerana dia mempunyai semangat persahabatan yang tinggi. Dalam keadaan dirinya yang sibuk, dia tetap dapat tunjukkan komitmen terhadap Search.

“Terima kasih kepada anggota Wings yang merelakan Awie bersama kami.

Dia seorang yang fokus beri komitmen penuh terhadap projek ini.

“Berkenaan Amy, kami tak pernah kata persembahannya merosot. Takkanlah kami nak burukkan penyanyi sendiri,” katanya.

Nasir berkata, mereka mencari Amy sehingga ke saat akhir, namun menerima jawapan daripada pengurusannya mengatakan Amy penat, mahu menumpukan perhatian kepada keluarga serta mahu fokus pada perniagaan.

“Amy belum mahu berterus terang ketika itu dan hari ini segala-galanya terjawab hari ini. Search akan terus hidup dan kekuatan kami bukan terletak pada seorang individu tapi semangat berkumpulan,” katanya. – Harian Metro


Penunggang Motosikal Parah Terporosok Di Bawah Bas Persiaran

KOTA KINABALU: Seorang lelaki nyaris maut apabila motosikal ditunggangnya terbabas lalu terperosok di bahagian bawah sebuah pas persiaran yang parkir di tepi jalan di Jalan Tun Fuad Stephens di sini, petang kelmarin.

Dalam kejadian pukul 5.40 petang itu, mangsa berusia 40an yang parah pada bahagian kepala kemudian dikejarkan ke hospital berhampiran sebaik berjaya dikeluarkan oleh pasukan bomba dari Balai Bomba dan Penyelamat (BBP) Kota Kinabalu.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan pada 5.49 petang dan menghantar sepasukan anggota ke lokasi kejadian.

“Sebaik tiba didapati mangsa berada di bawah bas yang parkir di tepi jalan berhadapan Hotel Marriot dan mangsa mengalami parah.

“Pasukan bomba kemudian bertindak mengeluarkan mangsa dan diberikan rawatan awal oleh anggota EMRS,” katanya di sini, hari ini.

Menurutnya, mangsa kemudian dibawa ke Hospital Queen Elizabeth I (HQE I) menggunakan ambulans untuk rawatan lanjut manakala operasi menyelamat pada pukul 6.09 petang.


COVID-19: 1,340 Kes Baharu, 4 Kematian Dilaporkan

PUTRAJAYA: Sebanyak 1,340 jangkitan baharu COVID-19 dilaporkan, hari ini, termasuk tiga kes import yang mendapat jangkitan dari luar negara.

Ketua Pengarah Kesihatan, Tan Sri Dr Noor Hisham Abdullah, berkata pertambahan itu menjadikan jumlah kumulatif jangkitan wabak itu di Malaysia kini mencecah 93,309 dengan 15,563 kes aktif.

“Selangor kekal mencatat angka harian tertinggi, iaitu 441 kes baharu (32.9 peratus), disusuli Kuala Lumpur dengan 284 jangkitan (21.2 peratus) dan Sabah yang melaporkan 196 kes (14.6 peratus).

“Sebanyak 134 kes (10.0 peratus) yang dilaporkan pula berkaitan kluster di penjara dan depoh tahanan imigresen membabitkan Kluster Penjara Jalan Harapan (58), Kluster Tembok Gajah (56), Kluster Tembok (10), Kluster Penjara Seberang Perai (lapan) serta Kluster Penjara Kepayan (dua),” katanya dalam kenyataan, hari ini.

Dalam pada itu, beliau berkata, empat kematian baharu akibat COVID-19 direkodkan, hari ini, menjadikan jumlah kumulatifnya mencecah 437 kes (0.47 peratus).

Setakat tengah hari tadi, sebanyak 116 kes positif sedang dirawat di Unit Rawatan Rapi (ICU) dengan 57 memerlukan bantuan pernafasan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pemimpin Akar Umbi Warisan Diingatkan Tidak Berpuak-Puak

KINABATANGAN: Parti Warisan Sabah (Warisan) di peringkat bahagian Kinabatangan diingatkan agar sentiasa bersatu dan tidak bekerja secara berpuak-puak bagi memastikan usaha membantu rakyat di peringkat akar umbi berjalan lancar.

Setiausaha Agung Warisan, Loretto S. Padua Jr berkata, pemimpin dan ahli-ahli parti di peringkat bahagian perlu sentiasa bersatu tanpa mengira ahli lama mahupun baharu.

“Saya berharap kita semua dapat bersatu hati kerana kewujudan parti ini amat penting dalam membentuk kerajaan pada hari ini.

“Sebagai parti yang menerajui kerajaan negeri, rakyat menyimpan harapan yang tinggi terhadap Warisan.

“Sekiranya kita tidak bersatu dan berpecah belah maka, agenda kerajaan dan harapan rakyat tidak akan dapat dijayakan. Itu akan membuatkan kita gagal sebagai pemerintah,” katanya semasa Majlis Perasmian Mesyuarat Berkelompok cawangan-cawangan penaja Parti Warisan Sabah (Warisan) Bahagian Kinabatangan, di sini baru-baru ini.

Mengenai Belanjawan 2020, Loretto, yang juga Ahli Dewan Undangan Negeri (Adun) Bingkor berharap Parlimen Kinabatangan tidak akan tertinggal dari agihan peruntukan untuk membangunkan ekonomi di kawasan berkenaan.

“Pelbagai susun atur oleh kerajaan telah dilakukan bagi merangka pelan pembangunan dalam tempoh setahun atau dua tahun. Saya percaya tahun depan pasti ada sesuatu untuk Kinabatangan,” ujarnya.

Sementara itu, Bendahari Warisan, Terrence Siambun juga mahu seluruh ahli parti berganding bahu sekiranya ada bahagian yang ingin menubuhkan cawangan.

“Jauhi politik berpuak-puak dan fokus kepada perpaduan dalam parti khususnya, di peringkat bahagian Kinabatangan.

“Saya juga berharap kepimpinan peringkat bahagian dapat bekerjasama dengan pemimpin akar umbi dalam membentuk kerja berpasukan yang kuat bukan hanya di bahagian Kinabatangan, tetapi juga di seluruh Sabah,” ujarnya.

Sementara itu, Ketua Bahagian Warisan Kinabatangan merangkap Timbalan Ketua Wira Warisan Sabah, Mohd Ismail Ayob berkata, beliau mahu ahli-ahli parti itu terus bekerja keras dalam memastikan bahagian Kinabatangan dapat menyumbang kemenangan mutlak dalam pilihan raya akan datang.

Katanya, semakin ramai yang ingin membuka cawangan Warisan maka, beliau mahu pertambahan itu dimanfaatkan dalam memastikan jentera Warisan terus diperkasakan.

“Saya juga berharap dalam belanjawan akan datang, peruntukan kepada Kinabatangan ditambah memandangkan saiz kawasan ini sama besar dengan keluasan Pahang,” katanya.

Beliau juga agak berbangga kerana kehadiran 700 ahli Warisan dalam mesyuarat berkelompok itu membuktikan parti itu semakin berkembang.

Mohd Ismail turut melahirkan penghargaan terhadap Ketua Menteri kerana terus memberi perhatian kepada pembangunan luar bandar.


Pohon Bantuan Polis Surai Jemaah Solat Jumaat Di Tawau

TAWAU: Masjid Al-Khauthar Tawau (MAKT) di Tawau diserbu orang ramai yang ingin menunaikan solat Jumaat berikutan salah faham berkaitan pengumuman Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri, semalam.

Pengerusinya, Khalid Mohd Tahir berkata, orang ramai mula menyerbu kawasan masjid seawal jam 10.30 pagi walaupun waktu solat masuk pada 12.11 tengah hari selain pintu masjid masih ditutup untuk orang awam.

Katanya, berikutan situasi yang tidak terkawal itu, pihaknya terpaksa mendapatkan bantuan polis bagi menyuraikan orang ramai yang tidak mahu berganjak dan berkeras mahu menunaikan solat jumaat.

“Pelaksanaan solat Jumaat masih terikat dengan Prosedur Operasi Standard (SOP) yang diputuskan Majlis Fatwa Negeri Sabah yang hanya membenarkan 40 orang jemaah sahaja menunaikan solat jumaat di dalam masjid.

“Pada hari ini, kami hanya menerima kunjungan Ahli Jawatankuasa Masjid, selain ketua-ketua jabatan dan orang awam terpilih sahaja,” katanya.

Menurutnya, pihaknya masih menunggu pengumuman Mufti Negeri Sabah berhubung keputusan jumlah jemaah yang dibenarkan dan ia (pengumuman) dijangka dibuat dalam masa terdekat.

“Sekiranya keputusan itu sama dengan keputusan yang dibuat di Wilayah Persekutuan iaitu membenarkan satu per tiga daripada kapasiti masjid, kami bersedia membenarkan orang awam solat Jumaat di Masjid Al-Kauthar, minggu hadapan,” katanya.

Khalid berkata, pihaknya akan menggunakan sistem pemberian nombor bagi memenuhkan ruang solat utama yang mampu menampung kira-kira 5,000 jemaah dalam satu-satu masa.

“Ini antara persediaan awal pihak masjid bagi mengelakkan berlaku kekecohan selain memastikan orang ramai mematuhi SOP yang ditetapkan,” katanya.- Harian Metro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Henti Sebar Berita Tidak Sahih Berkaitan Covid-19 Sabah

KOTA KINABALU: Pejabat Kementerian Kerajaan Tempatan & Perumahan memandang serius penularan berita-berita tidak sahih dan palsu yang kini tular dibeberapa laman media sosial.

Sehubungan itu, bagi pihak Menteri Kerajaan Tempatan & Perumahan, orang ramai diingatkan supaya tidak lagi menyebarkan apa-apa berita berkenaan Covid-19 jika bukan dari sumber rasmi bagi mengelakkan kekeliruan dan panik dikalangan masyarakat.

Pejabat Setiausaha Akhbar Menteri Kerajaan Tempatan dan Perumahan meminta orang ramai supaya merujuk kepada sumber-sumber rasmi yang dikeluarkan oleh Kementerian Kesihatan Malaysia (KKM), Majlis Keselamatan Negara (MKN) dan juga jurucakap Covid-19 kerajaan negeri, Datuk Seri Masidi Manjun untuk sebarang perkembangan rasmi dan sahih berkenaan Covid-19.


Juragan Bot Terjun Laut, PPM Gagalkan Cubaan Seludup 19,464 Pil Ubat Dari Filipina

SEMPORNA: Pasukan Polis Marin (PPM) menahan seorang wanita yang disyaki cuba menyeludup hampir 20,000 biji kapsul ubat dari Filipina untuk dijual di negara ini.

Jumlah keseluruhan rampasan dianggarkan RM118,170 termasuk nilai 9,000 botol kaca 1ml, dua enjin pam, dua shape dan kipas, sebuah bot pam, telefon pintar serta sim kad.

Komander PPM Wilayah 4 Sabah Asisten Komisioner Mohamad Pajeri Ali berkata antara ubat dirampas, 10,000 biji kapsul Amoxicilin 500 mg serta 8,700 biji kapsul Ibuprofen Paracetamol.

“Kita juga merampas ubat-ubatan seperti 144 biji Cytotec Tablets, 400 biji Zeozep Forte dan 220 biji Dexamethasone,” katanya menerusi kenyataan medianya, di sini, semalam.

Pajeri berkata rampasan itu dijalankan PPM Semporna selepas menyekat dan menahan sebuah bot pam di kawasan laut Singgahmata, kira-kira jam 10.30 malam.

Mengulas lanjut, beliau berkata usaha turut digerakkan untuk mencari dua suspek lelaki yang bertindak terjun ke laut dari bot pam itu namun kedua-dua mereka tidak ditemui.

“Bagaimanapun, hasil pemeriksaan di bot pam yang ditinggalkan kedua-dua suspek, kita berjaya mengesan dan menangkap seorang wanita tempatan berumur 56 tahun,” katanya.

Menurutnya, penahanan suspek dan rampasan barangan terlibat dijalankan mengikut Akta Farmasi 1951 kerana disyaki membawa ubat-ubatan yang menyalahi undang-undang.


Patah lengan angkat beban 110 kg

Tbilisi (Georgia): Seorang atlet angkat berat wanita melalui pengalaman ngeri apabila patah lengan kiri ketika melakukan cubaan kali ketiga mengangkat bebanan seberat 110 kilogram.

Daily Mail melaporkan, kejadian berlaku ketika atlit Perancis itu, Gaelle Nayo Ketchanke, 30, menyertai Kejuaraan Angkat Berat Eropah bagi kategori 76 kilogram yang turut disiarkan secara langsung dari Batumi, Georgia semalam.

Kejadian itu dapat dilihat dengan jelas menerusi rakaman video dimuat naik pengguna Twitter, @SamuHernando yang menunjukkan lengan atlit itu terkehel ketika beraksi menyebabkan penonton menjerit ketakutan.

Gaelle yang memenangi pingat perak pada kejuaraan tahun lalu di Romania kemudiannya dikejarkan ke hospital untuk mendapatkan rawatan, lapor Inside the Games.

Dia dilaporkan patah pada dua bahagian di lengannya manakala sikunya terkehel. – Agensi


Penduduk Kampung Sungai Matahir Dapat Masjid Baharu

TAWAU: Kira-kira 500 penduduk Kampung Sungai Matahir mendapat khabar gembira selepas projek bina semula Masjis As-Solehin di kampung itu kini siap sepenuhnya.

Pembinaan masjid bernilai RM330,000 itu siap hujung bulan lalu dan kini boleh digunakan sepenuhnya untuk aktiviti keagamaan.

Majlis penyerahan masjid berkenaan disempurnakan oleh Ahli Parlimen Kalabakan, Ma’mun Sulaiman selepas solat Jumaat hari ini.

Turut hadir, Pegawai Tadbir Agama Jabatan Hal Ehwal Agama Islam Negeri Sabah (JHEAINS) Tawau, Kahar Sundu; jurutera Majlis Perbandaran Tawau, Akmal Maruf dan penduduk kampung.

Ma’mun ketika dihubungi berkata, pembinaan masjid tersebut melegakan penduduk di situ yang sebelum ini terpaksa pergi ke kampung berhampiran untuk menunaikan kewajipan agama.

“Alhamdulillah sudah siap sepenuhnya dengan kos yang begitu rendah, infrastruktur agama ini sudah boleh digunakan, sangat selesa serta mempunyai pendingin hawa.

“Saya harap penduduk menggunakan masjid ini dengan baik kerana mereka tidak perlu lagi mencari masjid lain untuk beribadat selepas ini,” katanya kepada Borneo Today. – BorneoToday


TERKINI: PKP Dilanjutkan Lagi Dua Minggu Sehingga 12 Mei – PM

PUTRAJAYA: Perintah Kawalan Pergerakan (PKP) akan dilanjutkan selama dua minggu lagi, sehingga 12 Mei depan.

Perkara tersebut diumumkan oleh Perdana Menteri Tan Sri Muhyiddin Yassin menerusi sidang media Perutusan Khas Perdana Menteri, sebentar tadi.

Fasa keempat PKP akan bermula pada 29 April ini dan berakhir pada 12 Mei 2020, sejurus fasa ketiga PKP tamat pada 28 April.

Secara keseluruhan, Malaysia telah melaksanakan PKP selama 6 minggu yang bermula pada 18 Mac lalu bagi mengekang penularan wabak Covid-19.


Malaysia Destinasi Pelancongan Kesihatan Terkenal

KOTA KINABALU: Malaysia memiliki pakej lengkap untuk memikat pelancong ke negara ini dan memberi pengalaman indah baik dari segi industri pelancongan kesihatan, lokasi membeli belah mahupun kebudayaannya.

Menteri Pelancongan, Seni dan Budaya Datuk Mohamaddin Ketapi berkata Malaysia adalah destinasi pelancongan kesihatan yang terkenal, menawarkan kemudahan bertaraf dunia dengan kepakaran dan nilai yang berbaloi untuk wang, manakala berbelanja di Malaysia merupakan satu pengalaman menakjubkan.

“Kawasan di Bukit Bintang, pusat bandar raya Kuala Lumpur dan Bangsar adalah lokasi membeli-belah yang terkenal, yang menawarkan segala-galanya daripada jenama pereka terkenal sehinggalah kepada cenderamata tempatan,” katanya ketika berucap pada majlis makan malam Persidangan dan Pameran Kembara Persatuan Pengembaraan Asia Pasifik (PATA ATCM) 2020 di sini, pada Khamis malam.

Selain itu katanya Malaysia adalah syurga untuk pemain golf, kerana terdapat lebih daripada 200 padang golf di Malaysia.

Beliau berkata untuk aktiviti bersama keluarga, pelancong boleh ke Legoland (Johor), Sunway Lagoon (Selangor), Genting Highland (Pahang), Escape Penang (Pulau Pinang) atau Taman Tema Air Desaru (Johor) untuk merakam percutian yang tidak dapat dilupakan.

Sabah pula katanya adalah sebuah syurga ekopelancongan yang kaya dengan kepelbagaian kebudayaan yang ditampilkan menerusi lebih daripada 42 kumpulan etnik.


PRN Sabah: Minta 120, Kerusi Yang Ada 73 – Annuar Musa

KUALA LUMPUR: Setiausaha Agung Barisan Nasional (BN), Tan Sri Annuar Musa, meminta semua parti dalam Perikatan Nasional (PN) supaya bertenang dalam soal pengagihan kerusi Pilihan Raya Negeri (PRN) Sabah.

Beliau berkata, adalah lebih baik parti gabungan ‘tidak bising’ dalam soal pengagihan kerusi sebaliknya biarlah ia diselesaikan dalam suasana tenang.

Beliau berkata, rundingan akan dilakukan sebaik mungkin bagi memastikan kesepakatan mampu dicapai demi memastikan kemenangan.

Annuar yang juga Menteri Wilayah Persekutuan turut memberi isyarat supaya parti komponen harus berlapang dada untuk memberikan ruang pengagihan kerusi dibuat secara adil demi kebaikan bersama.

Bagaimanapun, mesej Twitter Annuar itu memberi gambaran kesepakatan belum diperoleh menjelang penamaan calon pada Sabtu ini.

“Saya cuba menghitung, Parti Solidariti Tanah Airku (STAR) nak 18; Parti Pribumi Bersatu Malaysia (BERSATU) nak 45, Parti Bersatu Sabah (PBS) nak 30, PAS nak 10.

“Parti Bersatu Rakyat Sabah (PBRS) nak 11, MCA nak enam kerusi…dah 120 sedangkan Dewan Undangan Negeri (DUN) Sabah cuma ada 73.

“UMNO nak minta berapa kalau parti yang menang satu atau dua kerusi pun nak berbelas-belas, maka kita berunding setakat yang boleh, tenang-tenang, jangan bising, ” katanya dalam hantaran itu.

Sebelum ini, akhbar melaporkan PN belum memuktamadkan agihan kerusi dalam kalangan gabungan.

DUN Sabah mempunyai 73 kerusi, pertambahan sebanyak 13 lagi kerusi berbanding 60 ketika Pilihan Raya Umum Ke-14 (PRU-14).

Dalam PRU 2018, BN bertanding di 60 kerusi DUN Sabah dan menang di 29 kerusi, sementara WARISAN menang di 21 kerusi. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PPM Patahkan Cubaan Seludup Petrol Bernilai Lebih RM100,000

SEMPORNA: Cubaan dua lelaki menyeludup keluar petrol ke negara jiran gagal selepas kegiatan mereka berjaya dikesan Pasukan Polis Marin (PPM) di Pondohan, laut Kuala Bibang, di sini, awal pagi tadi.

Dalam serbuan jam 2 pagi itu, dua lelaki terbabit dikesan sedang memunggah barang dari sebuah rumah ke dalam dua bot laju.

Pegawai Pemerintah Markas Operasi PPM Semporna, Deputi Superintendan Mohammad Ismail berkata, menyedari kehadiran polis, dua lelaki terbabit terus bertindak melarikan diri.

Katanya, pemeriksaan lanjut di rumah berkenaan menemui beberapa tong plastik berisi petrol.

“Seterusnya pemeriksaan terhadap dua bot laju juga menemukan beberapa lagi tong plastik berisi petrol.

“Siasatan mendapati petrol ini disyaki cuba diseludup keluar ke Filipina,” katanya menerusi kenyataan media, hari ini.

Mohammad berkata, jumlah keseluruhan nilai rampasan dianggarkan RM113,552.50 dan rampasan dibawa ke Markas Operasi PPM Semporna untuk siasatan lanjut.

Katanya, kes disiasat mengikut Akta Kawalan Bekalan 1961.

Sehubungan itu, beliau mengalu-alukan maklumat daripada seluruh komuniti maritim untuk melaporkan sebarang aktiviti yang melanggar undang-undang secara terus ke talian 24 jam atau menggunakan aplikasi WhatsApp ke Pusat Komunikasi PPM Sabah di talian 0132831197. -Asiatimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Masidi, Joniston, Pilihan Industri Untuk Menteri Pelancongan Sabah

KOTA KINABALU: Pemain dalam industri pelancongan Sabah memberi pandangan tentang pilihan mereka untuk jawatan menteri pelancongan negeri itu, mengesyorkan tindakan segera untuk menghidupkan semula sektor yang akan terjejas selepas perintah kawalan pergerakan bersasar (PKPB) berkuatkuasa.

Kawalan berkuatkuasa di Lahad Datu, Tawau, Kunak, dan Semporna sehingga 12 Okt, ketika pengusaha pelancongan sedang memulih dari daripada sekatan perjalanan sebelum ini.

PKPB melarang keluar masuk ke satu-satu kawasan bagi mengekang penyebaran virus.

Alexander Yee, presiden Persatuan Pengusaha Pelancongan Koridor Kehidupan Kinabatangan (KiTA), berkata pelantikan ke Kabinet kerajaan negeri baharu akan memainkan peranan besar dalam menentukan keadaan bagi pengusaha pelancongan Sabah.

“Kita tidak tahu sama ada orang yang akan dilantik itu arif tentang industri atau tidak.

“ada 2 individu yang arif tentang industri pelancongan. Masidi Manjun, iaitu menteri pelancongan sebelum ini, dan Joniston Bangkuai, pengerusi lembaga pelancongan Sabah,” katanya.

Yee berkata ia amat sukar bagi seorang menteri yang tiada pengalaman tentang pelancongan, situasi yang hanya akan memanjangkan lagi masalah sedia ada sehingga 2021 kerana orang itu perlu belajar tentang industri itu.

Pengerusi Persatuan Pelancong Sabah, Tony Chew, berkata pengusaha sangat bergantung pada program subsidi upah dan berharap bantuan itu akan berterusan.

“Pendapatan mereka turun 80% sehingga 90% dan oleh kerana ini, mereka tidak dapat menampung pekerja dan terpaksa memotong tenaga kerja untuk terus bertahan.

“Subsidi upah paling penting, kerana gaji salah satu kos yang besar bagi kebanyakan syarikat pelancongan.”

Chew juga berharap skim sama seperti Prihatin pusingan ke-2, yang menyediakan pinjaman khas untuk sektor pelancongan, akan diperkenalkan kerana ia menawarkan talian hayat kepada syarikat yang sukar memohon wang daripada bank kerana dianggap peminjam berisiko tinggi.

“Bantuan kerajaan penting untuk membantu pengusaha pelancongan. Industri ini salah satu yang paling teruk terjejas akibat pandemik ini dan kita menjangkakan ia akan mengambil masa yang lama untuk pulih,” katanya.

Yee memberi gambaran yang suram sekiranya kerajaan negeri tidak melakukan pengubahsuaian yang perlu.

“Keadaan tidak akan normal pada 13 hari bulan (PKPB tamat). Orang ramai akan tunggu dan lihat dan hanya apabila keadaan nampak selamat barulah orang akan membuat tempahan, dan itu pun mungkin selepas sebulan,” katanya.

Katanya, setiap kelewatan kerajaan dalam membuat keputusan akan membahayakan pengusaha pelancongan.

“2020 merupakan tahun yang sukar. Anda tak untung, anda tak raih lebih banyak wang berbanding tahun lepas, anda hanya cuba bertahan,” katanya.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


23 Rumah, 5 Kereta & 6 Motosikal Musnah

KOTA KINABALU, 18 Julai : Dua puluh tiga buah rumah jenis tidak kekal yang dibina atas air di Kampung Tanjung Aru Baru di sini musnah dalam kebakaran awal hari ini.

Kebakaran pada pukul 4.32 pagi itu merupakan kejadian ketiga berlaku dalam tempoh singkat di kampung itu, yang mengakibatkan 33 rumah musnah pada 25 Mei lepas manakala 10 rumah lagi pada 6 Julai lepas.

Pusat Gerakan Operasi Jabatan Bomba dan Penyelamat Sabah dalam kenyataan hari ini memaklumkan pihaknya menerima panggilan kecemasan kebakaran itu melalui talian Malaysian Emergency Response Services 999 (MERS 999).

“Anggota Balai Bomba dan Penyelamat (BBP) Kota Kinabalu digegaskan ke tempat kejadian sejauh tiga kilometer itu dengan dibantu anggota BBP Penampang. Bomba mengalami kesukaran ke lokasi kejadian disebabkan laluan jalan yang sempit,” menurut kenyataan itu.

Kebakaran itu turut memusnahkan lima kereta dan enam motosikal namun tiada kemalangan jiwa dilaporkan.

Operasi pemadaman tamat pada pukul 8.03 pagi manakala punca kebakaran dan jumlah kerugian masih disiasat, menurut kenyataan itu. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Isteri Menangis Enggan Lepas Suami Ditahan AADK

KOTA KINABALU: Seorang isteri hanya mampu menangis apabila suaminya ditahan Agensi Anti Dadah Kebangsaan (AADK) kerana terbabit penyalahgunaan dadah dalam serbuan di rumahnya di Penampang.

Ops Cegah selama empat jam bermula pukul 10 malam hingga 2 pagi kelmarin itu turut menahan enam lelaki lain.

Ketua Pegawai AADK Kota Kinabalu, Lawrence Galleh berkata lelaki berusia 47 tahun itu pernah ditahan atas kesalahan sama dan ketika ujian saringan awal air kencing mendapati suspek positif dadah jenis syabu.

“Ketika serbuan dijalankan suspek sedang berada di ruang tamu rumahnya. Isteri yang melihat suspek ditahan penguat kuasa AADK menangis sebelum memeluk suaminya.

“Hasil soal siasat suspek mengaku baru menghisap syabu,” katanya ketika ditemui hari ini.

Lawrence berkata lelaki itu antara tujuh individu yang ditahan kerana terbabit dalam penyalahgunaan dadah di empat lokasi iaitu Kampung Likas, Kampung Warisan Inanam, Taman Kingfisher dan Penampang.

“Ujian saringan air kencing terhadap semua tujuh lelaki mendapati empat daripadanya positif dadah jenis syabu dan tiga positif ganja.

“Semua tangkapan berusia 19 hingga 50 tahun disiasat mengikut Seksyen 3(1) Akta Penagih Dadah (Rawatan dan Pemulihan) 1983,” katanya.

Sementara itu, beliau berkata pihak turut menjalankan Ops Cegah di beberapa kawasan dalam pusat bandar raya antaranya Kampung Air, Jalan Gaya, Sinsuran dan Bandaran Berjaya.

Katanya beberapa individu ditahan namun dibebaskan selepas ujian air kencing mereka negatif dadah.


DAP Sabah Tetap Sokong Shafie – Poon

KOTA KINABALU: DAP Sabah akan terus berdiri teguh di belakang kepimpinan Ketua Menteri, Datuk Seri Mohd Shafie Apdal, kata pengerusi parti itu, Datuk Frankie Poon.

“Terlalu banyak spekulasi dan isu-isu yang ditimbulkan mengenai keadaan politik di negeri ini, yang saya rasa tidak pun wujud,” katanya.

Beliau menegaskan bahawa tiada sebab untuk menukar kerajaan yang ada sekarang kerana Sabah mempunyai Ketua Menteri yang terbaik, di mana beliau akan berjuang terus menerus tanpa penat demi untuk kepentingan rakyat Sabah.

Menurut Menteri Kesihatan Dan Kesejahteraan Rakyat ini, ketika tempoh pemerintahan Pakatan Harapan pun, beliau (Shafie) sentiasa cuba menyelesaikan semua masalah dan berjuang tanpa putus asa.

“Apa saja yang dipersembahkan kepadanya atau apa yang diminta darinya oleh Tun Mahathir yang merupakan Perdana Menteri ketika itu, semuanya adalah untuk kepentingan masa panjang penduduk Sabah dan inilah jenis ketua menteri yang kita mahu” tegasnya.

Ahli Dewan Undangan Negeri Tanjung Papat ini berkata demikian ketika menerima bantuan perubatan daripada Ma Zhong Friendship Association Sabah, bagi pihak kementeriannya.

Menteri itu berkata, kerajaan yang diterajui Warisan masih teguh walaupun dua ahli DUN meninggalkan parti untuk menjadi Adun bebas. Dua Adun itu ialah dari Kuala Penyu Datuk Limus Jury dan Adun Sugut Datuk James Ratib.

Mereka mengumumkan tindakan meninggalkan parti Upko untuk menjadi wakil negeri bebas dengan alasan tidak lagi percaya dengan kepimpinan parti Upko. Sebelum itu, mereka berdua tidak hadir dalam mesyuarat solidariti dengan Ketua Menteri pada minggu lalu.

Seorang lagi Adun dari Elopura, Calvin Chong daripada Parti DAP turut tidak hadir dalam pertemuan itu. Bagaimanapun, Poon menjelaskan ketidak hadirannya disebabkan tiada penerbangan dari Sandakan ke Kota Kinabalu.

“Pertemuan itu diadakan pada saat akhir dan dia memberitahu kami yang dia mahu datang tetapi tidak dapat tiket untuk terbang. Dia memaklumkan perkara ini sehari sebelum itu.”

“Tetapi dia masih bersama dengan kami…saya juga belum mendengar mana-mana Adun DAP yang mahu melompat parti,” katanya.

Beliau menegaskan bahawa parti itu masih teguh dalam perjuangannya untuk sama-sama membantu kerajaan negeri demi untuk kepentingan rakyat Sabah.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Indonesia Pertingkat Rondaan Udara, Laut Susulan Pertembungan China

JAKARTA: Indonesia meningkatkan rondaan laut dan udara di wilayah kepulauan berhampiran Laut China Selatan yang dipertikaikan, kata seorang pegawai, hari ini, susulan pertikaian diplomatik disebabkan pencerobohan kapal China.

Pesawat tentera dan tiga kapal perang dengan kira-kira 600 anggota tentera laut, darat dan udara dikerahkan ke perairan di sekitar kepulauan Natuna yang bersempadan dengan Laut China Selatan.

“Pencerobohan kapal asing di wilayah zon ekonomi eksklusif Indonesia adalah ancaman terhadap kedaulatan Indonesia,” menurut kenyataan komander pertahanan, Naib Laksamana Yudo Margono.

Tindakan itu diambil, selepas Indonesia memanggil Duta Besar China, minggu ini, dan membuat “bantahan tegas” terhadap tindakan kapal pengawal pantai China yang mengiringi bot nelayan negara itu ke sekitar pulau terbabit, pertengahan Disember lalu.

Beijing menegaskan bahawa ia mempunyai “hak bersejarah” di rantau itu dan bot nelayan menjalankan aktiviti yang “sah dan munasabah”. – AFP


Covid-19: 50 Kes Baharu Positif & Satu Kematian Libatkan Warga Emas

PUTRAJAYA: Kementerian Kesihatan Malaysia (KKM) mengesahkan terdapat 50 kes baru Covid-19. Perkara tersebut disampaikan oleh Ketua Pengarah Kesihatan, Datu Dr Noor Hisham Abdullah dalam satu sidang media Perkembangan Covid-19 di Malaysia yang berlangsung sebentar tadi.

Sehingga 22 April 2020 jam 12 tengah hari, terdapat 50 kes baru dilaporkan, menjadikan jumlah kumulatif adalah 5,532 kes. Manakala, pesakit yang dirawat di ICU adalah seramai 43 orang dan 25 daripada jumlah tersebut memerlukan bantuan alat pernafasan.

Dukacita dimaklumkan bahawa terdapat pertambahan satu kematian hari ini. Kumulatif kes kematian  adalah sebanyak 93 kes atau 1.68 % daripada jumlah keseluruhan.

#COVID19 🇲🇾 Terkini 22 April. Kes baharu 50 Keseluruhan 5,532 Kes kematian baharu 1 kesKeseluruhan 93 kes atau 1.68%. pic.twitter.com/VNXSJOteyp


PTI Didakwa Guna MyKad Orang Lain Untuk Vaksinasi

KOTA KINABALU: Seorang warga Filipina berumur 28 tahun yang tidak mempunyai dokumen, didakwa di Mahkamah Majistret, di sini, pada Jumaat atas tiga tuduhan menggunakan MyKad orang lain sebagai dokumen pengenalannya untuk mendapatkan vaksinasi serta menipu dengan menyamar sebagai orang lain untuk mendapat vaksin di samping ujian calitan Covid-19.

Tiada pengakuan diambil daripada Albin Janani, yang hadir di hadapan Majistret Stephanie Sherron Abbie melalui persidangan video selepas tiga tuduhan dibacakan kepadanya.

Bagi tuduhan pertama, Albin dituduh menggunakan MyKad orang lain sebagai dokumen pengenalannya untuk mendapatkan vaksinasi Covid-19 pada pukul 3.26 petang 12 Ogos di pusat pemberian vaksin (PPV) KDCA di Penampang.

Kesalahan di bawah Seksyen 25(1)(e) Peraturan-Peraturan Pendaftaran Negara 1990 itu membawa hukuman penjara sehingga tiga tahun atau denda sehingga RM20,000, atau kedua-duanya, jika sabit kesalahan.

Albin, seorang pelayan restoran, bagi tuduhan kedua, didakwa menipu Jason Jr Benard Jiliko bahawa dia (Albin) adalah pemegang MyKad dengan nombor siri 870615-01-5153 di bawah nama Mohamad Asri M Khairi untuk diberikan vaksin Covid-19 di tempat dan masa yang sama.

Bagi tuduhan ketiga, Albin didakwa menipu Lella Sumporo bahawa dia (Albin) adalah pemegang MyKad sama di bawah nama Mohamad Asri M Khairi untuk mendapatkan ujian calitan Covid-19 di Poliklinik Permai, Putatan pada pukul 10 pagi 12 Ogos.

Tuduhan kedua dan ketiga didakwa di bawah Seksyen 419 Kanun Keseksaan yang memperuntukkan hukuman penjara sehingga tujuh tahun atau denda atau kedua-duanya, jika sabit kesalahan.

Inspektor Suzie @ Stephanie Kupit, yang menjalankan pendakwaan, memohon tarikh sebutan baharu dan membantah ikat jamin kerana Albin tidak mempunyai dokumen pengenalan.

Stephanie menetapkan 15 September untuk pengakuan Albin direkodkan di mahkamah terbuka dan memerintah supaya dia direman lanjut. – Harian Ekspres

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Kota Kinabalu Terus Gempur Sarang Dadah

KOTA KINABALU: Seramai 19 individu ditahan selepas didapati terbabit dalam penyalahgunaan dadah menerusi operasi Bahagian Siasatan Jenayah Narkotik (BSJN) Ibu Pejabat Polis Daerah (IPD) Kota Kinabalu sepanjang minggu lalu.

Dalam operasi bermula 21 Disember itu, polis turut merampas 43.27 gram dadah jenis syabu.

Ketua Polis Daerah Kota Kinabalu, Asisten Komisioner Habibi Majinji, berkata operasi berakhir kelmarin itu, menahan 19 individu berusia antara 21 hingga 44 tahun.

“Daripada jumlah itu, seorang disiasat mengikut Seksyen 39A(2) Akta Dadah Berbahaya 1952 dan dua lagi disiasat mengikut Seksyen 39A(1) akta yang sama.

“Lapan daripadanya disiasat mengikut Seksyen 12(2) Akta Dadah Berbahaya 1952 manakala lapan lagi mengikut Seksyen 15(1)(A) akta sama,” katanya dalam satu kenyataan di sini, hari ini.

Habibi berkata, antara lokasi tumpuan ialah Kampung Labou dan Kampung Air.

“Operasi turut merampas 43.27 gram syabu dianggar bernilai RM6,490.50 mengikut harga pasaran semasa,” katanya.

Beliau berkata, usaha membanteras pengedaran dan penagihan dadah di sekitar Kota Kinabalu terus diperhebatkan dari semasa ke semasa.

Bagi meningkatkan usaha itu, katanya, kerjasama orang ramai amat diperlukan termasuk penyaluran maklumat melalui Hotline IPD Kota Kinabalu di talian 088-529 220 atau laman Facebook rasmi Polis Daerah Kota Kinabalu.


COVID-19: Tiada Kes Baharu Di Sabah Hari Ini

KOTA KINABALU: Tiada kes baharu dicatatkan di Sabah hari ini dengan jumlah keseluruhan kes kekal sebanyak 248 kes, setakat ini.

Menurut statistik terbaharu yang disiarkan Menteri Kesihatan dan Kesejahteraan Rakyat Sabah, Datuk Frankie Phoon di Facebook beliau sebentar tadi, seramai lima lagi pesakit pulih dan dibenarkan pulang, hari ini.

Ini menjadikan jumlah keseluruhan pesakit Covid-19 yang telah sembuh setakat ini seramai 87 orang.

Kes kematian akibat wabak itu juga kekal sebanyak dua kes iaitu masing-masing di Tawau dan Tambunan.

Sabah juga kekal negeri keenam tertinggi mencatatkan kes Covid-19 selepas Selangor yang merekodkan jumlah 1,118 kes, Kuala Lumpur (699), Johor (503), Sarawak (312) dan Negeri Sembilan (281). – Berita Sabah


Harga Tambang Feri Labuan Naik RM2 Bermula 15 Jun

LABUAN : Harga baharu tambang bot feri penumpang dari Labuan ke tanah besar Sabah akan mula dilaksanakan bemula 15 Jun kata Ketua Pengawai Eksekutif Labuan Holdings Sdn Bhd Mohammad Ridzuan Ibrahim selaku Pengurusan Terminal Feri Antarabangsa Labuan.

Beliau berkata selain daripada semakan semula harga harga tambang dari Labuan ke Menumbok yang telah lama tidak dilakukan, ia juga dilaksanakan bagi menyeragamkan harga tambang RM15 bagi perjalanan dari Menumbok, Sabah ke Labuan.

“Kita akan mula laksanakan tambang bot feri daripada RM13 ke RM15 bermula 15 Jun,” katanya kepada Bernama hari ini.

Ridzuan berkata kadar tambang itu sepatutnya dinaikkan pada 2017, namun telah ditangguhkan.

“Kenaikan tambang itu telah diluluskan Jabatan Pelabuhan dan Dermaga Sabah pada 2017, namun tidak dilaksanakan dan ia sebenarnya bukanlah semata-mata kenaikan, tetapi ia lebih kepada penyeragaman,” katanya.

“Kami tidak pernah mengenakan bayaran penggunaan terminal dan surcaj kepada pengembara, walaupun syarikat pengurusan melakukan kerja-kerja pendaftaran penumpang,” katanya.

Namun demikian Ridzuan berkata pengguna pada masa ini hanya perlu membayar 50 peratus daripada harga sebenar kerana adanya subsidi yang diberikan kerajaan bagi perjalanan dua terminal feri Labuan ke Menumbok. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Rakyat Perlu Pelihara Perpaduan Kaum – Ketua Menteri Sabah

OPENAMPANG: Ketua Menteri Datuk Seri Panglima Haji Mohd Shafie Apdal mengingatkan masyarakat di negeri ini supaya mengamalkan kesederhanaan dalam kehidupan agar penyatuan dan perpaduan masyarakat pelbagai kaum di Sabah dapat dipupuk.

Beliau berkata, walau adanya perbezaan dalam fahaman politik namun, jangan sampai wujud golongan ekstremis dan pelampau agama yang boleh menyebabkan perpaduan tidak dapat dicapai.

Dalam pada itu, beliau mahu entiti kebudayaan yang merupakan komponen penting kepada ikatan kasih sayang dan perpaduan dalam kalangan masyarakat pelbagai kaum perlu terus dijaga dan dipelihara agar ianya dapat menyumbang kepada usaha membangun dan memajukan Sabah.

Beliau berkata, seiring dengan tema Pesta Kaamatan tahun ini, ‘Kaamatan Wadah Perpaduan Budaya Bangsa’, perayaan ini dilihat mampu menyatupadukan rakyat Sabah kerana ia boleh dijadikan landasan untuk memajukan Sabah.

”Sabah mempunyai resepi dan keupayaan untuk membangun. Kita boleh memajukan Sabah sama seperti Jepun dan Korea, namun kita perlu mempunyai minda yang tepat.

“Rakyat Sabah perlu bangkit kerana negeri ini mempunyai kekayaan sumber asli yang mencukupi untuk meletakkan Sabah sebagai negeri berasaskan perindustrian.

”Oleh itu, rakyat khususnya masyarakat Orang Asal perlu memanfaatkan kekayaan yang ada dengan sebaiknya,” katanya ketika berucap dalam Majlis Perasmian Penutupan Pesta Kaamatan peringkat Negeri Sabah 2019, di Hongkod Koisaan, KDCA, di sini pada Jumaat.

Mohd Shafie berkata, jika dilihat China mampu membangun dan maju dalam tempoh 40 tahun dengan sistem komunis yang diamalkan. Malah Wilayah Shenzen mampu membangun dengan kutipan Keluaran Dalam Negara Kasar (KDNK) mencecah trillion ringgit, walaupun mereka tidak mempunyai sumber asli seperti kayu balak dan minyak.

”Mereka mampu maju kerana mempunyai minda yang tepat, mereka bersatu untuk masa depan yang lebih baik,” ujarnya.

Turut hadir dalam majlis itu adalah isteri Ketua Menteri Datin Seri Shuryani Shuaib, Timbalan-timbalan Ketua Menteri Datuk Christina Liew, Datuk Jaujan Sambakong, Datuk Seri Panglima Wilfred Madius Tangau, Menteri Pembangunan Infrastruktur Datuk Peter Anthony, Menteri Pertanian dan Industri Makanan, Datuk Junz Wong, Menteri Pembangunan Luar Bandar Datuk Ewon Benedick, Menteri Kesihatan & Kesejahteraan Rakyat Datuk Frankie Poon, Menteri Belia & Sukan Ginger Phoong serta barisan menteri dan pembantu menteri yang lain. – BorneoToday


Pelajar Tingkatan 5 & 6 Akan Ke Sekolah Dulu

KUALA LUMPUR: Keutamaan pembukaan sekolah akan diberikan kepada pelajar Tingkatan 5 dan 6 yang akan menduduki peperiksaan Sijil Pelajaran Malaysia (SPM), Sijil Vokasional Malaysia (SVM), Sijil Tinggi Persekolahan Malaysia (STPM) dan Sijil Tinggi Agama Malaysia (STAM).

Ketua Pengarah Kesihatan Datuk Dr Noor Hisham Abdullah dalam satu hantaran di Facebook hari ini memaklumkan, beliau mengadakan lawatan ke Sekolah Menengah Kebangsaan (SMK) Engku Husain, Semenyih, Selangor bersama Menteri Pendidikan Dr Mohd Radzi Md Jidin, semalam.

Lawatan persediaan pembukaan sekolah pasca Perintah Kawalan Pergerakan Bersyarat (PKPB) seolah-olah menguatkan lagi desas desus sesi persekolahan mungkin akan dibuka selepas tempoh PKPB tamat pada 9 Jun nanti.

“Kami diberi taklimat oleh pengetua sekolah mengenai simulasi pengoperasian pengurusan sekolah pasca Perintah Kawalan Pergerakan (PKP).

“Langkah pencegahan jangkitan Covid-19 yang akan diamalkan adalah berdasarkan Garis Panduan Pengurusan Sekolah Pasca Perintah Kawalan Pergerakan.

“Garis panduan yang disediakan pihak Kementerian Pendidikan Malaysia (KPM) adalah hasil kerjasama dengan Majlis Keselamatan Negara (MKN) dan Kementerian Kesihatan Malaysia (KKM) serta membabitkan prosedur mengenai ketibaan murid di sekolah, pergerakan ke bilik darjah, susunan meja dalam bilik darjah, pergerakan di kantin dan pelbagai aspek lain,” katanya.

Menurutnya, seperti diumumkan Menteri Pendidikan sebelum ini, tarikh pembukaan sekolah akan dimaklumkan sekurang-kurangnya dua minggu sebelum sekolah dibuka berdasarkan nasihat daripada KKM dan situasi semasa jangkitan Covid-19 di Malaysia.

“Keutamaan akan diberikan kepada pelajar Tingkatan 5 dan 6 yang akan menduduki peperiksaan SPM, SVM, STPM dan STAM.

“KKM amat menghargai komitmen yang ditunjukkan barisan tenaga pengajar dan pengurusan sekolah dalam memastikan pematuhan kepada garis panduan yang disediakan.

“Terima kasih kepada semua guru di atas dedikasi dan pengorbanan anda dalam mendidik anak-anak kita semua yang adalah aset berharga negara,” katanya.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Marin Tahan 10 PTI Filipina Cuba Masuk Semporna

SEMPORNA, 16 Dis – Pasukan Polis Marin (PPM) berjaya mengagalkan cubaan 10 pendatang asing tanpa izin Filipina termasuk juragan dan pembantu bot menyusup masuk ke Semporna melalui kawasan laut Pulau Omadal, semalam.

Komander PPM Wilayah 4 Sabah, ACP Mohamad Pajeri Ali berkata kesemua mereka ditahan pada pukul 10.40 pagi, hasil maklumat Unit Risikan Marin (URM).

“Sebuah perahu kayu mencurigakan ditahan dan didalam terdapat juragan berusia 38 tahun dan pembantunya berusia 35 tahun selain terdapat tujuh lelaki dan tiga perempuan berumur antara setahun hingga 72 tahun dan kesemuanya gagal menunjukkan dokumen pengenalan diri yang sah,” katanya dalam satu kenyataan di sini, hari ini.

Dalam pada itu, Mohamad Pajeri berkata pihaknya turut menemui wang bernilai 3,780 peso Filipina (kira-kira RM300) serta barang peribadi di atas perahu.


Polis Labuan Tumpaskan Sindiket Seludup Dadah Guna Khidmat Kurier

LABUAN: Polis Labuan menumpaskan sindiket penyeludupan dadah menggunakan perkhidmatan kurier selepas merampas 51.26 gram ketamin dan 100 pil Erimin 5 pada Jumaat.

Anggota Bahagian Siasatan Jenayah Narkotik, Ibu Pejabat Polis Daerah Labuan menahan seorang penganggur berusia 27 tahun selepas menemukan dadah yang disembunyikan di dalam paket biskut jenama popular di premis syarikat kurier di Lazenda Commercial Centre di Jalan OKK Abdullah dalam serbuan pada 3 petang itu.

Timbalan Ketua Polis Labuan DSP Ibrahim Ghani berkata sindiket itu mengimport dadah dari Miri, Sarawak dan menggunakan perkhidmatan kurier untuk mengaburi aktiviti mereka.

“Pasukan kami memantau premis kurier itu selepas mendapat tip dan melihat suspek lelaki itu mengambil bungkusan berkenaan.

“Menyedari kehadiran pasukan kami, suspek mencampakkan bungkusan itu ke tanah di luar premis tersebut dan cuba melarikan diri tetapi dapat ditahan selepas berlaku pergelutan.

“Bungkusan tersebut dibawa ke balai polis. Kami mendapati terdapat serbuk putih dipercayai ketamin dan 10 bungkus Erimin 5 di dalam paket itu,” katanya pada sidang media di Balai Polis Labuan pada Sabtu.

Ibrahim juga tidak menolak kemungkinan dadah itu akan dibungkus semula untuk dijual bagi pasaran tempatan.

Kes itu disiasat mengikut Seksyen 39B Akta Dadah Berbahaya yang membawa hukuman mati mandatori jika sabit kesalahan.


Lawan sampai mati

Cape Town: Seorang jurugambar merakamkan detik-detik seekor singa betina membunuh dan memakan seekor buaya dengan menggigit kepala reptilia sepanjang 1.52 meter itu di sebuah taman perlindungan haiwan di Afrika Selatan.

Mike Sutherland merakamkan aksi luar biasa itu ketika membawa beberapa tetamu di Rizab Safari Sabi di barat Taman Negara Kruger di Afrika Selatan.

Sutherland memuat naik gambar berkenaan di Instagram miliknya pada 27 Disember lalu.

Jurugambar berusia 31 tahun itu berkata, ketika membawa tetamu melawat taman itu dia terjumpa satu jejak singa.

“Sudah menjadi kebiasaan di taman persendirian di Afrika Selatan seorang jurupandu berjalan kaki untuk mengesan haiwan sebelum menaiki semula kenderaan.

“Saya bersama seorang penjejak berjalan kaki untuk mencari singa. Selepas setengah jam berjalan kami terdengar bunyi seperti singa bergaduh di satu kawasan sungai,” katanya.

Menurutnya, dia tahu singa berada di kawasan itu dan terus berlari ke kenderaannya untuk membawa pelawat melihat haiwan berkenaan.

“Apabila kami menemui singa betina itu dengan jelas kami melihat ia baru sahaja membunuh buaya berkenaan.

“Singa itu menggigit leher buaya berkenaan untuk menghentikan pernafasannya.

“Beberapa singa lain mencakar kulit buaya itu yang keras, ada yang menggigit ekor dan sebahagian lagi hanya mengelilingi haiwan berkenaan, mungkin pelik melihat hasil buruan mereka,” jelasnya.

Sutherland percaya buaya itu mungkin sepanjang 1.52 meter dan seberat hampir 100 kilogram.

Singa yang membunuh buaya itu pula adalah singa betina dewasa dengan berat dianggarkan 150 kilogram.

“Kepala buaya itu lebih besar daripada kepala singa berkenaan. Sukar melihat saiznya untuk dibandingkan,” jelasnya. – Agensi


Sentuhan Kasih RM7.3 Juta Untuk Semua ADUN Termasuk Pembangkang – KM Sabah

KOTA KINABALU: Ketua Menteri Hajiji Noor hari ini mengumumkan peruntukan berjumlah RM7.3 juta untuk disalurkan kepada semua 73 kawasan Dewan Undangan Negeri (DUN) di Sabah.

Katanya, bantuan “one-off” atau sekali beri sebanyak RM100,000 yang dipanggil Sentuhan Kasih itu diharapkan dapat memudahkan semua wakil rakyat dan pemimpin setempat membantu rakyat yang memerlukan bantuan.

“Sebagai komitmen kebersamaan atas semangat Keluarga Malaysia, sukacita saya mengumumkan bahawa kerajaan negeri bersetuju untuk menyalurkan bantuan ‘one-off’ Sentuhan Kasih kepada semua 73 kawasan DUN dengan peruntukan sebanyak RM7.3 juta.

“Ini merupakan tambahan kepada pelbagai jenis bantuan sedia ada yang telah dan sedang disalurkan oleh kerajaan negeri dan persekutuan,” katanya dalam ucapan penggulungannya pada persidangan DUN Sabah.

Sementara itu Hajiji berkata, semua wakil rakyat di Sabah perlu terus mempamerkan nilai Keluarga Malaysia yang telah amalkan sejak dahulu lagi.

Beliau juga memohon agar semua wakil rakyat bersatu padu dan menggembleng tenaga untuk memajukan dan mensejahterakan seluruh rakyat di negeri ini.

“Kita ketepikan fahaman politik dan ‘less politicking’, kita tumpukan kepada usaha untuk membangunkan negeri dan mensejahterakan rakyat.

“Rakyat Sabah sudah jauh ketinggalan dalam pelbagai bidang berbanding dengan rakyat Malaysia di Semenanjung. Siapa lagi yang boleh memajukan orang kita kalau bukan pemimpin dalam kalangan kita sendiri,” katanya.

Pada Februari, kerajaan Sabah juga telah mengumumkan peruntukan RM100,000 bagi setiap 31 ADUN pembangkang di negeri itu bagi membantu rakyat di kawasan masing-masing yang terkesan akibat wabak Covid-19. – FMt

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ingkar PKP, 4 Notis Kompaun RM1,000 Dikeluarkan Di Sabah

KOTA KINABALU: Sebanyak empat notis kompaun RM1,000 telah dikeluarkan oleh Polis Diraja Malaysia (PDRM) di Sabah atas kesalahan gagal mematuhi Perintah Kawalan Pergerakan (PKP), di sini semalam.

Pengarah Kesihatan Negeri Sabah, Datuk Dr Christina Rundi berkata, empat notis kompaun itu dikeluarkan mengikut Peraturan 3(1) dan Peraturan 4(1)(a), Peraturan-Peraturan Pencegahan dan Pengawalan Penyakit Berjangkit 2020.

Beliau berkata, dua notis di daerah Beaufort dan satu di Keningau disebabkan tiada surat daripada majikan untuk perjalanan kerja. Manakala, satu di daerah Tenom kerana perjalanan melebihi 10 km tanpa sebab yang kukuh.

Mengenai saringan pemeriksaan Covid-19 di Sabah, Christina berkata, sehingga kini sejumlah 255,190 orang telah menjalani saringan dan sebanyak 22,254 sampel telah diambil.

Beliau berkata, pada 13 April sahaja, sebanyak 704 ujian telah dijalankan dan 10 daripadanya positif termasuk lima sampel ulangan.

Katanya, sejumlah 161 pesakit Covid-19 masih dirawat, dengan 84 daripadanya merupakan pesakit dibawah siasatan (PUI) manakala, 59 pesakit mempunyai Jangkitan Pernafasan Akut Teruk (SARI) yang sedang dirawat di enam hospital berpakar di seluruh Sabah.

Sehingga kini, kumulatif pesakit sembuh adalah seramai 120 orang dan kematian yang dicatatkan di Sabah adalah sebanyak empat kematian.

Menurutnya, sehingga kini, sebanyak 832 orang masih ditempatkan di 25 Pusat Kuarantin di Sabah dan jumlah kumulatif yang discaj dari pusat kuarantin setakat ini adalah seramai 865 orang.

Tambahnya, JKNS ingin memaklumkan kesemua individu yang ditempatkan di Pusat Kuarantin terdiri daripada individu yang pulang dari luar negara serta kontak kepada kes positif Covid-19 yang tiada gejala.

“Sekurang-kurangnya dua sampel perlu diambil untuk setiap individu dan mereka perlu dikuarantin sekurang-kurangya 14 hari sehingga dua sampel mereka negatif.

“Dalam tempoh kuarantin, mereka yang menunjukkan gejala perlu dirawat di hospital sehingga sembuh,” ujarnya.

Untuk individu yang menjalani kuarantin selama 14 hari di rumah pula adalah seramai 6,144 orang.


(VIDEO) ‘Dua Beranak’ Main Buaian Tengah Malam, Berayun Laju Tanpa Kelibat Sesiapa

Remaja lelaki yang berehat di beranda rumahnya selepas bekalan elektrik di kawasan perumahan Taman Nirwana, Ampang terputus naik bulu roma apabila melihat dua buaian bergerak secara tiba-tiba pada Rabu lalu.

Muhammad Nazreen Fahmi Abd Jalil, 16, mendakwa dia sedang berdiri di beranda sambil pandangannya ke arah persekitaran yang bergelap susulan bekalan elektrik terputus pada 10 malam.

Pandangannya terhenti di taman permainan sebaik melihat sesuatu yang aneh apabila dua buaian bergerak perlahan-lahan seterusnya menjadi laju sedangkan tiada kelibat sesiapa di sekitar kawasan berkenaan.

Dia kuatkan semangat untuk melihat apa sebenarnya berlaku hingga mendorongnya merakam aksi terbabit menggunakan telefon bimbit.

“Buaian itu bergerak perlahan dan kemudiannya menjadi laju sedangkan tiada sesiapapun berehat atau bermain di taman itu.

“Saya pelik kerana pada malam itu, tiada angin tetapi buaian itu bergerak sendiri.

“Jika ada angin sekalipun, kelajuan buai itu tidak akan mencapai tahap seperti saya lihat,” katanya pelajar Sekolah Menengah Kebangsaan (SMK) Cochrane.

Video berdurasi 31 saat menunjukkan buai terbabit bergerak sendiri sebelum dimuat naik ke akaun Twitter Muhammad Nazreen.

Pada mulanya ada netizen mendakwa buaian itu bergerak kerana angin tetapi Muhammad Nazreen sekali lagi merakam video pada siang keesokan hari yang menunjukkan keadaan tidak sama seperti didakwa sesetengah pihak.

Rakaman kedua berdurasi 21 saat itu menunjukkan walaupun angin kuat, dua buaian terbabit bergerak sedikit berbanding ketika rakaman pada malam Rabu lalu.

Video pertama ditonton lebih 150,000 warganet dengan 6,400 ulang ciapan serta 8,100 tanda suka.

Ada warganet memberitahu mereka ternampak seorang kanak-kanak bersama ibunya bermain buaian dalam rakaman video terbabit.

Dalam hantaran itu, Muhammad Nazreen menulis: “Masalahnya bukan sekali awak main buaian tu tapi banyak kali, 3 pagi pun awak main.”

Kisah itu tidak terhenti begitu sahaja apabila Muhammad Nazreen memberitahu, seorang jiran pernah terserempak dua beranak sedang berjalan di hadapan rumah penghuni beberapa bulan lalu.

Menurutnya, perkara itu bukan baru memandangkan ada penduduk di situ mendakwa mereka pernah melalui situasi terbabit tetapi tidak mengendahkan.

“Biasanya ia berlaku selepas 10 malam, malah siang hari pernah juga terjadi. Cerita buaian bergerak ini bukan rekaan semata-mata kerana saya sendiri mengalaminya.

“Lama-kelamaan buaian itu akan berhenti sendiri. Tidak logik bila buaian itu tiba-tiba gerak sendiri dan rakaman video yang diambil membuktikan perkara sebenar,” katanya.


COVID-19: Sabah Catat Lima Kes Baharu Hari Ini

KOTA KINABALU: Jumlah keseluruhan kes positif Covid-19 di Sabah meningkat kepada 206 apabila lima lagi disahkan hari ini termasuklah 12 kes yang sudah pulih.

Setakat ini, Tawau yang mendahului Lahad Datu sejak 21 Mac lalu kekal sebagai daerah yang tertinggi kes Covid-19 iaitu sebanyak 63 kes, diikuti Lahad Datu 35 kes termasuklah tujuh kes yang sudah pulih manakala Kota Kinabalu kekal 29 kes.

Sementara itu, Sandakan mencatatkan 16 kes hari ini termasuklah tiga kes yang sudah pulih, Kinabatangan 14 kes dan daripada jumlah itu dua kes sudah pulih.

Manakala daerah seperti Tuaran, Beaufort, Kunak, Putatan, Kota Belud Sipitang, Papar, Ranau, Penampang, Semporna dan Tambunan tidak menunjukkan sebarang peningkatan kes hari ini.

Sehingga kini, Kementerian Kesihatan Malaysia (KKM) melaporkan 43 kematian di seluruh Malaysia termasuk enam kes kematian terbaru hari ini.

Setakat ini, KKM melaporkan peningkatan kes harian  sebanyak 140, menjadikan jumlah keseluruhan 2,766 kes termasuklah 537 kes yang sudah pulih.

Seramai 94 pesakit kini ditempatkan di Unit Rawatan Rapi (ICU). Daripada jumlah itu, 60 memerlukan bantuan pernafasan.


Kes Covid-19 Akan Mula Stabil 1 Atau 2 Minggu Lagi – Noor Hisham

KUALA LUMPUR: Kementerian Kesihatan (KKM) menjangkakan jumlah kes harian Covid-19 di negara ini, mulai stabil dan menunjukkan penurunan dalam tempoh seminggu atau dua minggu, kata Ketua Pengarah Kesihatan Tan Sri Dr Noor Hisham Abdullah.

Beliau berkata dengan proses vaksinasi yang giat dilaksanakan di seluruh negara serta kawalan kesihatan awam masih berkuat kuasa seperti sekatan pergerakan ketika ini, mampu melandaikan semula keluk jangkitan wabak itu.

Katanya, lonjakan kes baharu sejak beberapa hari lepas adalah berikutan lebih banyak saringan bersasar Covid-19 dilaksanakan khususnya di Selangor dan Kuala Lumpur yang dikenakan Perintah Kawalan Pergerakan Diperketatkan (PKPD) ketika ini.

“KKM sudah jangkakan memang dengan sekatan pergerakan di kawasan Lembah Klang, kes harian akan meningkat kerana saringan bersasar dan saringan komuniti dilaksanakan.

“Namun, saya yakin dengan kaedah kawalan yang baik (sekatan pergerakan) kita akan lihat jumlah kes lebih stabil serta menunjukkan penurunan dalam seminggu lebih atau dua minggu. Pada masa sama, proses vaksinasi perlu dipercepatkan,” katanya.

Beliau berkata demikian ketika menjadi tetamu program ‘The Nation’ bertajuk ‘Covid-19: Apa Lagi Ikhtiar Kita’ terbitan Bernama TV yang dihoskan Pengerusi Pertubuhan Berita Nasional Malaysia (Bernama) Datuk Ras Adiba Radzi, malam tadi.

Dalam pada itu, Dr Noor Hisham berkata mengambil pengalaman dan iktibar daripada kesan gelombang kedua Covid-19 sebelum ini, negara perlu lebih berhati-hati dan tidak tergesa-gesa untuk membuka beberapa sektor yang boleh mencetuskan lagi lonjakan kes baharu.

Beliau berkata pematuhan yang berterusan oleh semua pihak serta penguatkuasaan prosedur operasi standard (SOP) di lapangan seperti sektor perkilangan, perlu dipertingkatkan dalam usaha mengawal lebih banyak jangkitan khususnya membabitkan penularan di tempat kerja.

Menjelaskan situasi kapasiti beberapa hospital yang dilaporkan sesak dengan jumlah pesakit Covid-19, beliau berkata KKM sedang giat meningkatkan keupayaan hospital untuk menampung pesakit terutama individu dengan jangkitan tahap empat dan lima di unit rawatan rapi (ICU).

“Masalah yang kami hadapi ialah pesakit tahap empat dan lima mengambil masa lama untuk dirawat dalam ICU antara dua hingga lima minggu termasuk yang memerlukan alat bantuan pernafasan.

“Inilah kekangan yang dihadapi kerana jumlah pesakit tahap empat dan lima juga bertambah dan menjadi sesak. Oleh sebab itu KKM sedaya upaya meningkatkan lagi kapasiti hospital,” katanya.

Terdapat lima tahap jangkitan Covid-19. Tahap satu – tidak bergejala; tahap dua – bergejala ringan; tahap tiga – bergejala dan mengalami radang paru-paru; tahap empat – bergejala, mengalami radang paru-paru dan perlukan bantuan oksigen; serta tahap lima – bergejala kritikal dan memerlukan rawatan di ICU.

Pada hari Sabtu, Malaysia mencatatkan kes harian tertinggi dengan 9,353 kes baharu dengan 29 lagi kluster baharu termasuk 19 kluster tempat kerja. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


”Dia Tolak Cinta Saya, Kata Saya Hodoh Dan Hitam,” Lelaki Bunuh Dan Perkosa Gadis Angkara Sakit Hati

Gara-gara tidak dapat menerima cintanya ditolak, seorang lelaki dari Sungkai Selatan, Indonesia, tergamak memperkosa dan membunuh rakan wanitanya.

Tertuduh, Wagiran, mengambil tindakan sedemikian kerana merasa sakit hati dengan mangsa yang tidak mahu menerima cintanya malah turut mengejeknya sebagai hitam dan hodoh.

Difahamkan, mangsa telah dilaporkan hilang pada Isnin, 1 Oktober lalu. Sehari sebelum itu, dia didakwa telah berjumpa dengan tertuduh yang dikenalinya melalui facebook.

Ketika berjumpa, tertuduh menjanjikan pekerjaan untuk mangsa di sebuah butik pakaian di Bungamayang.

“Pertama, saya bawa dia jalan-jalan dulu. Dalam perjalanan, saya beritahu kepada dia bahawa saya menyukai dia sebanyak tiga kali. Tetapi dia menolak, malah mengatakan saya hodoh dan hitam,” kata Wagiran.

Menurut suspek, kerana merasa sakit hati atas kata-kata mangsa, dia kemudiannya membawa mangsa ke sebuah kawasan lalu memperkosa dan mencekiknya sehingga mati.

Berdasarkan laporan kehilangan mangsa yang dibuat oleh ahli keluarganya, polis telah menjalankan siasatan sebelum menahan Wagiran. Mayat mangsa dijumpai tertimbus di sebuah ladang di Lampung.

“Penangkapan suspek hasil kerjasama polis dengan orang awam,” kata Ketua Polis Sungkai Selatan, AKP Yaya Karyadi.

Tambahnya lagi, tertuduh melakukan perbuatan tersebut seorang diri dan mengakui jenayah kejam itu dilakukan hanya kerana sakit hati cintanya ditolak oleh mangsa.


(VIDEO) ‘Lelaki Ada Super Sperm, Boleh Hamilkan Perempuan Di Kolam Renang Tanpa Bersentuhan’ – Profesor Sitti Hikmawatty

Komisioner Suruhanjaya Perlindungan Kanak-Kanak Indonesia (KPAI), Sitti Hikmawatty memberi peringatan kepada golongan perempuan untuk berhati-hati ketika berada di kolam renang awam.

Ini kerana kehamilan boleh berlaku pada perempuan yang berenang dengan golongan lelaki di kolam renang awam, yang disebut sebagai kehamilan tidak langsung (tidak bersentuhan).

“Ada jenis sperma tertentu yang sangat kuat. Walaupun tidak berlaku persetubuhan tetapi ada lelaki teransang dan mengeluarkan sperma.

“Lebih-lebih lagi kalau perempuan itu pula sedang berada dalam waktu subur, ia berkemungkinan besar boleh berlaku.

Tiada siapa yang tahu bagaimana reaksi golongan lelaki apabila mereka melihat perempuan di kolam renang,” katanya.

Namun, pakar kanak-kanak, Dr Kriston Silitonga berkata, kejadian seperti itu belum pernah berlaku dan apatah lagi mendengarnya.

“Sel telur dengan sperma harus bertemu dulu melalui hubungan intim di mana sperma masuk ke dalam vagina.

“Kalau berenang, pakai pula pakaian renang, bagaimana sperma boleh masuk ke dalam vagina perempuan? Dakwaan itu tidak masuk akal,” katanya. Apabila wartawan Tribun Jakarta meminta penjelasan lanjut, Sitti Hikmawatty berkata, maklumat itu diperolehi dari jurnal yang ditulis seorang ilmuan dari luar negara.

Kenyataan Sitti Hikmawatty itu kemudian dipetik oleh portal berita antarabangsa sehingga menyebabkan dia dikecam teruk di media sosial.

Malah, netizen Indonesia mendesak Sitti Hikmawatty meletak jawatan.

KPAI juga terpaksa mengeluarkan kenyataan rasminya bahawa kenyataan Sitti Hikmawatty itu tidak mewakili mereka, sebaliknya hanya kenyataan peribadi sahaja.


Lelaki Maut Tercampak Keluar Daripada Kenderaan

PAPAR: Seorang lelaki maut selepas tercampak keluar dari kereta dipandunya yang hilang kawalan dan terbalik dalam kejadian di Kilometer 13 Jalan Papar-Beaufort, di sini awal pagi tadi.

Dalam kejadian kira-kira pukul tiga pagi itu, mangsa berusia 50-an disahkan meninggal dunia di lokasi kejadian akibat parah di kepala.

Ketua Polis Daerah Papar, Deputi Superintendan Batholomew Ak Umpit berkata siasatan awal mendapati mangsa memandu kenderaan pacuan empat roda jenis Isuzu Invader seorang diri dipercayai dari arah Beaufort menuju ke Papar.

“Setibanya di lokasi mangsa gagal mengawal kenderaan sehingga terbabas ke tepi jalan sebelum terbalik. Mangsa tercampak keluar dari kenderaannya dengan kesan koyakan pada dahinya.

“Mangsa disahkan meninggal dunia di tempat kejadian oleh pasukan paramedik akibat parah pada bahagian kepala,” katanya dalam kenyataan hari ini.

Batholomew berkata hasil siasatan awal juga dipercaya mangsa memandu laju kenderaannya.

Katanya siasatan lanjut masih dijalankan dan kes disiasat mengikut Seksyen 41(1) APJ 1987 kerana memandu dengan melulu dan merbahaya.


52 Peratus Pelajar Di Sabah Tiada Akses Internet

KOTA KINABALU, 8 Mei: Sebanyak 52 peratus pelajar di Sabah tidak mempunyai akses internet dan telefon pintar, komputer atau peranti mudah alih lain untuk memastikan sesi Pembelajaran dan Pemudahcaraan (PdPc) dalam talian berjalan lancar sepanjang Perintah Kawalan Pergerakan (PKP), yang memasuki fasa keempat sejak dikuatkuasakan pada 18 Mac.

Pengarah Pendidikan Sabah Dr Mistirine Radin berkata ketiadaan kemudahan itu terutama dalam kalangan pelajar di luar bandar dan pedalaman negeri ini, menjadikan pelaksanaan sesi PdPc dalam talian begitu mencabar buat guru-guru.

Bercakap kepada Bernama, Mistirine berkata daripada data dikumpul, kira-kira 98 peratus guru Sabah bersedia melaksanakan PdPc dalam talian memandangkan masing-masing mempunyai kemudahan WiFi, data internet dan gajet diperlukan selain berkemahiran mengendalikan sesi berkenaan kerana ia biasanya dijalankan di makmal komputer sekolah.

“Walau bagaimanapun, cabaran mengendalikan sesi PdPc dalam talian wujud ketika PKP dilaksanakan kerana para pelajar terpisah dengan kemudahan itu memandangkan mereka perlu menyertai sesi pembelajaran di rumah. Ada pelajar tiada akses internet selain faktor pemilikan gajet yang rendah,” katanya.

Pada awal pelaksanaan PKP, Mistirine berkata, jabatannya menerima beberapa aduan termasuk terdapat adik-beradik berkongsi telefon pintar ibu bapa mereka semata-mata untuk mengikuti sesi pembelajaran dalam talian, selain perlu mengambil masa untuk menyiapkan tugasan diberikan guru.

Menurutnya, PdPc dalam talian berjalan lancar bagi guru-guru dan para pelajar yang mempunyai kemudahan internet serta peralatan menyokong sesi tersebut, dengan WhatsApp, Telegram dan Google Classrom merupakan antara aplikasi paling tinggi digunakan dalam tempoh PKP ini.

“Kami akan memastikan tiada seorang pun pelajar tertinggal atau tercicir daripada mengikuti sesi pembelajaran,” katanya dan menambah, mesyuarat melalui persidangan video diadakan bersama guru besar, pengetua dan Pejabat Pendidikan Daerah (PPD) bagi membincangkan alternatif terbaik mengatasi cabaran itu.

Antara langkah pertama diambil guru-guru termasuk menghantar bahan pembelajaran seperti buku teks, buku kerja dan lembaran kerja ke rumah pelajar atau ke pusat transit seperti rumah ketua kampung supaya pelajar yang tidak memiliki kemudahan internet dan gajet tetap dapat mengikuti pembelajaran, katanya.

Mistirine berkata penghantaran bahan pembelajaran itu antara lain mendapat kerjasama Persatuan Ibu Bapa dan Guru dan Majlis Pengurusan Komuniti Kampung, selain PPD turut memohon surat kebenaran daripada pegawai daerah dan pihak berkuasa bagi memudahkan urusan penghantaran.

Bagaimanapun, Jabatan Pendidikan Negeri (JPN) Sabah mengambil inisiatif tambahan dengan menguatkuasakan pembelajaran berasaskan projek (PBP) yang dilihat lebih sistematik serta praktikal, sekali gus sebagai usaha untuk mengurangkan kekerapan pergerakan guru-guru dalam tempoh PKP.

Mistirine berkata jabatannya telah memberikan garis panduan dan contoh pelaksanaan PBP kepada semua guru Sabah dan kaedah ini boleh diikuti dengan tiga cara iaitu dalam talian, luar talian atau campuran (dalam dan luar talian).

PBP memberi tempoh masa lebih panjang kepada para pelajar untuk menyiapkan tugasan, dan JPN Sabah optimis kaedah ini akan dapat mengatasi kekangan dihadapi pelajar terutama mereka yang tidak dapat mengikuti sesi pembelajaran secara dalam talian.

Kaedah ini juga secara tidak langsung menjadi platform menyokong pembelajaran abad ke-21 yang berupaya membentuk perkembangan positif pelajar menerusi pemikiran kritis kerana setiap mereka dikehendaki menyiapkan tugasan mengikut kreativiti sendiri dengan bimbingan guru yang minimum, katanya.

“PBP dirangka sebagai satu daripada strategi menjejaki 52 peratus pelajar yang tiada internet dan tidak memiliki gajet untuk menyertai sesi pembelajaran supaya mereka ini mendapat ilmu pengetahuan dan pendidikan sama rata dengan pelajar mempunyai kemudahan tersebut.

“Selain ia juga sebagai persediaan jika keadaan sama berlaku (sesi persekolahan ditutup sementara waktu) di masa depan. Selepas ini, guru-guru Sabah ada pilihan dalam mengendalikan sesi pembelajaran untuk pelajar mereka,” katanya.

Dalam pada itu, Mistirine melihat pentingnya untuk setiap kawasan di negeri ini mempunyai jaringan internet percuma yang pantas, selain para pelajar terutama daripada keluarga kurang berkemampuan perlu dilengkapi gajet bersesuaian bagi sesi pembelajaran dalam talian.

Sebanyak 70 peratus sekolah di Sabah terletak di luar bandar dan pedalaman, manakala selebihnya di kawasan bandar.

“Akses Internet efisien dan gajet adalah perantara atau bahan menyokong kepada proses pengajaran dan pembelajaran dalam talian kerana kedua-duanya mampu mewujudkan komunikasi dua hala lebih berkesan antara guru dan pelajar.

“Jika ini tidak ada, maka, pembelajaran secara bersemuka masih penting bagi memastikan mesej pembelajaran disampaikan guru difahami para pelajar,” katanya, selain berpendapat kemudahan teknologi amat penting seiring kepesatan Revolusi Industri 4.0 turut mempengaruhi perkembangan bidang pendidikan.

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Christina Puji Usaha Pasukan Polis Mengawal Keadaan Sepanjang Tempoh PKP

KOTA KINABALU: Timbalan Ketua Menteri Datuk Christina Liew memuji usaha pasukan polis dalam usaha melaksanakan Perintah Kawalan Pergerakan yang dipanjangkan sehingga 14 April dengan berkesan.

Beliau yang juga Ahli Dewan Undangan Negeri (ADUN) Api-Api berkata, Polis Daerah Kota Kinabalu contoh memainkan peranan penting sebagai petugas barisan hadapan seperti pegawai-pegawai perubatan, serta pekerja perlu dalam sektor penting.

“Kerajaan sangat menghargai peranan yang dimainkan pasukan polis sepanjang PKP ini. Berdasarkan pandangan saya, pasukan polis daerah Kota Kinabalu melakukan kerja mereka dengan baik bagi memastikan orang awam mematuhi arahan.

“Situasi di sini berada dalam keadaan terkawal,” katanya dalam satu kenyataan selepas menyerahkan bantuan unit peralatan kesihatan dan makanan kepada balai polis daerah Kota Kinabalu, kelmarin.

Christina yang juga Menteri Pelancongan, Kebudayaan dan Alam Sekitar berkata, kerajaan Sabah akan memastikan tidak wujud sebarang kekurangan bekalan makanan dan keperluan asas dalam negeri ini.

“Pasar, pasar raya, restoran dibenarkan beroperasi pada waktu ditetapkan, oleh itu rakyat tidak perlu panik. Ikuti arahan yang boleh dan tidak boleh dilakukan sepanjang PKP dilaksanakan.

“Kita perlu memberikan tumpuan memerangi pandemik COVID-19. Duduk di rumah bersama ahli keluarga dan menjaga kesihatan masing-masing,” katanya.

Menurutnya, seseorang itu masih boleh bekerja dan bersenam dari rumah. Keluar rumah hanya ketika mempunyai keperluan dan amalkan penjarakan sosial.

Katanya, jangan sesekali mengingkari arahan PKP dan memberikan kerjasama baik agar mampu bersama-sama mengatasi pandemik berkenaan.

“Selepas terkawalnya COVID-19 ini nanti, kerajaan akan terus memberikan fokus utama dalam meningkatkan pembangunan ekonomi.

“Adalah penting kerajaan dan sektor swasta bersama-sama memacu atau memangkin perkembangan ekonomi untuk Sabah,” katanya.

Hadir sama dalam majlis itu ialah Ketua Polis Daerah Kota Kinabalu ACP Habibi Majinji.

Dalam pada itu, Habibi menjelaskan bahawa sejumlah 800 anggota polis terlibat dalam PKP ditempatkan pelbagai lokasi di sini dalam usaha mengawal keadaan. – Utusan Borneo


4 Tahanan Lari Dari Pusat Kuarantin Covid-19

PENAMPANG: Empat tahanan yang positif Covid-19 melarikan diri dari pusat kuarantin pesakit Covid-19, di Institut Latihan Mahkamah Anak Negeri (Ilman), diburu polis.

Tahanan iaitu Salman Arip, 19; Mohd Diyazmir Razif Rudyaz, 20; Mohd Rahman Basir, 24 dan Arippian Abdul, 27, dikesan melarikan diri dari pusat berkenaan, jam 3.30 pagi tadi.

Ketua Polis Daerah Penampang, Deputi Superintendan Mohd Haris Ibrahim berkata, semua tahanan terbabit dipindahkan dari lokap Balai Polis Penampang ke pusat Covid-19 di bangunan Ilman.

Katanya, semua mereka dipindahkan secara berperingkat sejak 24 Julai lalu selepas disahkan positif Covid-19.

“Empat tahanan yang melarikan diri membabitkan tiga warga asing dan seorang warga tempatan berusia lingkungan 19 hingga 27 tahun.

“Semua suspek yang ditahan disiasat atas kesalahan mencuri, mencederakan dan penyalahgunaan dadah,” katanya dalam kenyataan media yang dikeluarkan, hari ini.

Mohd Haris berkata, orang ramai yang mempunyai maklumat berhubung semua suspek diminta segera menghubungi pihak polis.

Katanya, maklumat boleh disalurkan dengan menghubungi bilik gerakan Ibu Pejabat Polis Daerah (IPD) Penampang di talian 088-723961 atau mana-mana balai polis berhampiran. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bekas Kakitangan JPN Sabah Mengaku Tidak Bersalah 13 Tuduhan Palsu Dokumen

KOTA KINABALU: Seorang bekas kakitangan Jabatan Pendaftaran Negara (JPN) Sabah mengaku tidak bersalah di Mahkamah Sesyen Khas Rasuah di sini, atas 13 pertuduhan memalsukan dokumen dengan tujuan mengeluarkan sijil lahir.

Tertuduh, Mohd Sofian Ishak, 35, membuat pengakuan itu di hadapan hakim Abu Bakar Manat selepas semua pertuduhan dibacakan terhadapnya.

Mengikut pertuduhan, Sofian dipercayai memalsukan buku rekod kesihatan ibu serta buku rekod kesihatan bayi dan kanak-kanak milik beberapa individu dengan tujuan menipu untuk mengeluarkan sijil lahir.

Dia didakwa melakukan kesalahan itu pada tarikh dan masa berlainan, iaitu dari sekitar Nov 2012 hingga Feb 2013.

Dalam prosiding hari ini, Pegawai Pendakwa Suruhanjaya Pencegahan Rasuah Malaysia (SPRM) Dzulkarnain Rousan Hasbi mencadangkan kepada mahkamah supaya tertuduh dikenakan ikat jamin sebanyak RM10,000 dengan seorang penjamin tempatan.

Bagaimanapun, Sofian yang tidak diwakili peguam merayu agar nilai ikat jamin itu dikurangkan memandangkan dia kini sudah tidak mempunyai pekerjaan tetap selain terpaksa menanggung isteri serta anaknya yang berusia tujuh bulan.

Hakim kemudian menetapkan tertuduh boleh dibebaskan dengan ikat jamin sebanyak RM10,000 dengan RM6,000 didepositkan hari ini bersama seorang penjamin tempatan.

Mahkamah juga menetapkan 22 April depan sebagai tarikh sebutan semula kes untuk tujuan penyerahan dokumen. – FMT


Peruntukan RM25 Juta Untuk Pembangunan Kota Belud Tahun Ini

KOTA BELUD : Kerajaan Negeri Sabah dan Persekutuan memperuntukkan hampir RM25 juta untuk melaksanakan projek pembangunan dan kemudahan asas di Kota Belud tahun ini, kata Ketua Menteri Datuk Hajiji Noor.

Beliau berkata di bawah Belanjawan Sabah 2021, sebanyak RM17.07 juta diperuntukkan kepada pejabat daerah sebagai sebahagian daripada rancangan untuk memastikan matlamat dalam Hala Tuju Sabah Maju Jaya (SMJ) dapat dicapai manakala kerajaan Persekutuan telah menyalurkan RM7.9 juta lagi kepada pejabat daerah.

“Kerajaan akan meneruskan pelaksanaan pelbagai program pembangunan untuk manfaat penduduk di daerah ini,” katanya dalam ucapan pada perasmian Tamu Besar di Dewan Tun Said di sini hari ini.

Teks ucapan beliau dibacakan Ahli Dewan Undangan Negeri (ADUN) Usukan Datuk Seri Dr Salleh Said Keruak.

Kota Belud yang terletak kira-kira 70 km dari Kota Kinabalu adalah destinasi kegemaran pelancong, dan antara tarikannya ialah Tamu Besar, satu acara tahunan yang diadakan untuk peniaga berkumpul menjual pelbagai hasil tempatan dan barangan harian.

Hajiji berkata kerajaan negeri Gabungan Rakyat Sabah (GRS) juga memberi peruntukan khas sebanyak RM6.5 juta tahun ini untuk kerja-kerja naik taraf kawasan bulatan Lebak Moyoh yang sering dilanda banjir.

“Kerja naik taraf sudah 64 peratus siap. Saya pasti sebaik sahaja kerja-kerja itu siap, pengguna jalan raya yang menggunakan laluan itu akan lebih selesa (apabila tidak perlu lagi berdepan banjir setiap kali hujan),” katanya.

Hajiji berkata kerajaan juga meluluskan pembinaan Lebuhraya Pan Borneo sepanjang 32.2 km merentasi daerah itu dari Pituru ke Rampayan.

Selain itu katanya, kerajaan telah membaiki dan membina 23 daripada 47 sekolah usang di Kota Belud.

“Kerajaan juga prihatin dengan nasib pengusaha pelancongan tempatan yang terjejas dengan pandemik COVID-19,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Seramai 58 Individu Ditahan Dalam Ops Tapis Dan Ops Sarang Sekitar KK Dan Inanam

KOTA KINABALU, 7 Julai – Seramai 58 individu ditahan polis atas pelbagai kesalahan penyalahgunaan dadah dalam ops tapis dan ops sarang, yang dijalankan sekitar Kota Kinabalu dan Inanam dari 29 Jun hingga Jumaat lepas.

Ketua Polis Daerah Kota Kinabalu, Asisten Komisioner Habibi Majinji berkata, sepanjang operasi Ops Tapis dan Ops Sarang dilaksanakan, beberapa lokasi menjadi tumpuan iaitu di Kampung Warisan, Lembaga Padi, Kalansanan, Sembulan Lama dan pekan Inanam selain di sekitar bandaraya.

“Bagi tempoh ini, sebanyak 24 serbuan dijalankan dan seramai 58 individu berusia 17 hingga 62 tahun ditangkap. Kejayaan terbesar minggu ini adalah tangkapan yang membabitkan kes di bawah Seksyen 39B Akta Dadah Berbahaya 1952, diikuti Seksyen 12 (2) dan Seksyen 15 (1)(A) akta sama.

“Jumlah keseluruhan rampasan sebanyak 1,521.75 gram dadah jenis syabu dianggarkan bernilai RM187,762.50 mengikut harga semasa,” katanya dalam satu kenyataan media, hari ini.

Katanya, serbuan itu dijalankan hasil daripada risikan anggota dan pegawai dari Bahagian Siasatan Jenayah Narkotik (BSJN) IPD Kota Kinabalu serta maklumat awam berhubung lokasi dipercayai menjadi tempat aktiviti pengedaran dadah.

“BSJN IPD Kota Kinabalu sentiasa mempertingkatkan penguatkuasaan untuk menangkap dan mendakwa semua individu terbabit dalam penyalahgunaan dadah di daerah ini.

“Usaha ini akan diteruskan demi kesejahteraan dan ketenteraman awam. Oleh itu, kerjasama orang ramai diperlukan dengan memberi maklumat kepada polis,” katanya.


COVID-19: Amerika Catat 1,015 Lagi Kematian Dalam Tempoh 24 Jam Lalu

WASHINGTON: Angka kematian akibat COVID-19 di Amerika Syarikat (AS) terus meningkat kepada 1,015 orang dalam tempoh 24 jam yang lalu.

Bagaimanapun ia adalah jumlah korban terendah direkodkan sepanjang bulan ini.

Menurut John Hopkins University, ia menjadikan angka keseluruhan kes COVID-19 di negara itu melebihi 1.17 juta, setakat jam 8.30 malam semalam, dengan 68,689 kematian.

Presiden AS, Donald Trump berkata, senario coronavirus di negara itu dianggap mencapai detik terburuk sekiranya ia mencatatkan 100,000 kematian.

Mengikut beberapa model saintifik, kemungkinan besar Amerika Syarikat bakal melepasi angka itu seawal bulan depan.

Kenyataan sama turut dikeluarkan oleh Rumah Putih yang menganggarkan 100,000 hingga 240,000 warga Amerika Syarikat akan menjadi korban susulan COVID-19. – AFP


SPRM Sabah Tahan Lelaki Rasuah Penguatkuasa Untuk Lindungi Kegiatan Judi Haram

KOTA KINABALU: Suruhanjaya Pencegahan Rasuah Malaysia (SPRM) menahan seorang lelaki berusia 42 tahun dipercayai merasuah anggota penguatkuasa sekitar Tawau bagi melindungi kegiatan judi haram kumpulannya, kira-kira 11 pagi Isnin.

Difahamkan dua orang suspek wanita masing-masing berusia 23 tahun dan 57 tahun turut ditahan bersama lelaki itu yang juga ketua kumpulan berkenaan dalam serbuan di sebuah premis di Bandar Tawau yang menjalankan kegiatan judi haram, dipercayai sejak tahun lepas.

Turut dirampas sejumlah wang tunai kira-kira RM40,000 dan sitaan akaun lebih RM300,000 melibatkan empat akaun bank dipercayai hasil daripada kegiatan judi haram.

Pengarah SPRM Sabah S.Karunanithy ketika dihubungi mengesahkan penahanan dan berkata semua suspek disiasat di bawah Seksyen 16(b)(B) Akta SPRM 2009 dan Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001.

Beliau berkata beberapa tangkapan susulan berkaitan kes itu akan dijalankan tidak lama lagi. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mahathir Bukan Lagi Pengerusi Bersatu, Kata Muhyiddin

KUALA LUMPUR: Isu pelantikan perdana menteri baru menunjukkan putaran baru apabila calon yang dicadangkan Bersatu, Muhyiddin Yassin, menyanggah Dr Mahathir Mohamad.

Dalam kenyataan ringkas dikeluarkan selepas beliau dan rombongannya keluar dari Istana Negara sebentar tadi, Muhyddin berkata, Mahathir telah meletakkan jawatan sebagai pengerusi Bersatu pada 24 Feb lalu.

Justeru, kata bekas timbalan presiden Umno yang kemudian menubuhkan Bersatu itu, jawatan tersebut kini dipangku beliau.

“Menurut Fasal 16.9 Perlembagaan Bersatu, jika pengerusi berhenti atau diberhentikan, maka presiden hendaklah memangku jawatan itu sehingga diadakan pemilihan untuk memilih pengerusi baru,” katanya.Iklan

Kenyataan itu dilihat bercanggah dengan ketetapan dibuat Bersatu sebelum ini yang mengumumkan Mahathir bersetuju untuk dilantik semula sebagai pengerusi parti terbabit.

Ia dibuat beberapa jam selepas Mahathir mengumumkan beliau mendapat sokongan ahli parlimen mencukup untuk dicalonkan sebagai perdana menteri kepada Agong pagi tadi.


Kerajaan Pimpinan WARISAN Masih Teguh Dengan 2/3 Majoriti

KOTA KINABALU: Kerajaan Sabah masih berdiri teguh dengan 2/3 majoriti di Dewan Undangan Negeri Sabah (DUN) biarpun dua ADUN UPKO meninggalkan parti tersebut.

Naib Presiden Parti Warisan Sabah (Warisan), Datuk Junz Wong berkata, pada masa ini kerajaan Sabah masih memiliki 41 kerusi daripada keseluruhan 60 kerusi DUN.

Manakala, Perikatan Nasional (PN) hanya mempunyai 19 kerusi termasuk dua ADUN Pertubuhan Kinabalu Progresif Bersatu (UPKO) yang meninggalkan parti tersebut bermula hari ini.

“Ini tidak termasuk lima ADUN dilantik dan kami masih mempunyai kuota untuk ADUN dilantik,” katanya dalam satu kenyataan, di sini hari ini.

Junz yang juga ADUN Tanjung Aru ini berkata, ketika ini penting untuk memperjelaskan fakta ini susulan pelbagai sentimen yang dimainkan.

”Saya tahu ada banyak cakap-cakap yang berasaskan sentimen. Tapi, jika lihat fakta dan bilangan kerusi yang ada, kedudukan kerajaan pimpinan Warisan tidak terjejas,” ujarnya.

Menteri Pertanian dan Industri Makanan ini berkata, kebanyakan rakyat Sabah mahu kerajaan fokus kepada usaha membangunkan Sabah dan bukannya menjadi sebahagian daripada permainan kuasa di persekutuan.

Beliau berkata, rakyat Sabah sebenarnya muak dengan langkah yang dimulakan di Semenanjung Malaysia ini.

“Kita tidak mahu menjadi sebahagian daripada itu.

“Majoriti rakyat Sabah dan pemimpin di negeri ini mahu memberi fokus kepada usaha membangunkan semula Sabah,” ujarnya.

Dua ADUN UPKO yang mengumumkan keluar daripada parti itu adalah Naib Presiden UPKO merangkap ADUN Kuala Penyu, Datuk Limus Jury dan ADUN Sugut, yang juga Ahli Majlis Tertinggi UPKO, Datuk James Ratib.

Kedua-dua ADUN ini menyatakan sokongan terhadap Perikatan Nasional di bawah pimpinan Tan Sri Muhyiddin Yassin.

Dalam sidang media hari ini, kedua-dua mereka juga bersedia menyokong Tan Sri Musa Aman sekiranya ADUN Sungai Sibuga ini mempunyai majoriti mencukupi untuk membentuk kerajaan.

Musa, yang juga bekas Ketua Menteri Sabah itu baru dibebas dan dilepaskan daripada 46 pertuduhan rasuah dan pengubahan wang haram berhubung kontrak konsesi pembalakan di Mahkamah Tinggi Kuala Lumpur pada 9 Jun lalu.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Maut Tercampak Keluar Kereta Terbalik

BEAUFORT: Seorang lelaki maut selepas tercampak keluar dari kereta dipandunya yang hilang kawalan lalu terbabas dan terbalik beberapa kali di Kilometer 25, Jalan Beaufort – Sipitang, di sini malam tadi.

Dalam kejadian jam 10.30 malam itu, Nahrizan Mahsah, 38, kakitangan kerajaan disahkan meninggal dunia di lokasi kemalangan.

Ketua Polis Daerah Beaufort, Deputi Superintendan Azmir Abd Razak berkata siasatan awal mendapati mangsa memandu kereta jenis Perodua Myvi seorang diri dalam perjalanan dari arah Beaufort menuju pulang ke rumahnya di Sipitang.

“Setiba di lokasi kejadian yang berselekoh, kereta dipandu mangsa dipercayai hilang kawalan lalu terbabas sebelum terbalik beberapa kali.

“Kemalangan itu menyebabkan mangsa tercampak keluar dari kenderaan berkenaan,” katanya menerusi kenyataan media hari ini.

Azmir berkata mangsa yang dipercayai mengalami kecederaan parah dibahagian dalaman badan meninggal dunia di lokasi kejadian disahkan oleh pegawai perubatan Hospital Beaufort.

“Siasatan di lokasi kejadian mendapati permukaan jalan basah kerana hujan manakala kawasan sekitar gelap tanpa lampu jalan serta jalan berselekoh.

“Mayat mangsa dihantar ke Hospital Beaufort untuk tindakan lanjut dan siasatan lanjut masih diteruskan,” katanya.

Kes disiasat mengikut Seksyen 41(1) Akta Pengangkutan Jalan (APJ) 1987. -SabahNewsToday


Shafie Jamin Bantuan Sampai Dengan Segera, Tidak Perlu Keluar Rumah

KOTA KINABALU: Ketua Menteri, Datuk Seri Mohd. Shafie Apdal menegaskan pelbagai bantuan yang telah diumumkan dalam Pakej Bantuan Covid-19 Sabah termasuk pemberian makanan kepada golongan miskin dan miskin tegar akan disegerakan.

Beliau sehubungan itu mengingatkan rakyat agar tidak perlu keluar dari rumah kerana agensi keselamatan termasuk Unit Pejabat Pembangunan Masyarakat (UPPM) di setiap daerah telah ditugaskan untuk menghantar bantuan tersebut ke rumah setiap penerima.

Katanya, kelewatan mungkin berlaku disebabkan Perintah Kawalan Pergerakan yang sedang berkuat kuasa, namun beliau memberi jaminan semua bantuan itu akan sampai kepada rakyat.

“Bantuan-bantuan ini kalau contohnya bekalan makanan yang kita sediakan beberapa juta ringgit untuk memastikan masyarakat kita yang berada di kampung, di bandar yang kita golongkan sebagai miskin, miskin tegar yang tiada keupayaan mereka keluar rumah pasal mereka kita halang keluar rumah dalam keadaan itu sudah pasti tidak akan dapat akses kepada bekalan makanan.

“Maka, kita telah susun satu langkah bagaimana untuk mengatasi masalah ini maka kita telah minta Unit Pejabat Pembangunan Masyarakat akan bergerak ke seluruh kampung-kampung di seluruh Sabah bersekali dengan Rela dan polis untuk memantau supaya pembahagian bungkusan makanan  contohnya jenis makanan yang kita akan bekalkan beras tepung gula teh kopi dan minyak masak pelbagai untuk memastikan ini dapat kita sampaikan ke peringkat rumah-rumah, kampung-kampung masyarakat yang berdepan dengan Covid-19,” katanya dalam sidang akhbar ketika mengumumkan pakej bantuan berkenaan.

Katanya, bagi golongan peniaga yang mahu memohon pinjaman daripada Skim Kredit Mikro dan Dana Industri Kecil dan Sederhana (IKS) yang disediakan, Perbadanan Pinjaman Sabah telah diberikan tugasan untuk melaksanakannya.

Sehubungan itu, beliau berharap setiap pemohon dapat menghubungi semua cawangan pejabat berkenaan bagi membuat permohonan dan mendapatkan maklumat lanjut.

“Untuk SME dan peniaga kita letak kewangan itu di bawah Perbadanan Pinjaman Sabah dan ini telah saya lakukan sejak tahun lepas di mana kita ingin membantu masyarakat peniaga-peniaga kecil yang terjejas pada musim ini oleh Covid-19 dan mereka ini boleh berhubung dengan semua cawangan perbadanan pinjaman sabah yang ada untuk meminta pinjaman.

“Daripada yang kita berikan dari dua peratus untuk peniaga-peniaga dan peniaga kecil sederhana 3.5 peratus satu kadar yang cukup rendah yang membolehkan mereka mendapat bantuan dalam keadaan kemungkinan peralatan telah rosak,” katanya.

Skim Kredit Mikro sebanyak RM40 juta dan Dana IKS sebanyak RM90 juta merupakan antara dua perkara dalam Pakej Bantuan Covid-19 Sabah untuk membantu golongan penjaja serta peniaga kecil dan sederhana yang terjejas sepanjang tempoh Perintah Kawalan Pergerakan.


Samun & Rogol, Lelaki Warga Asing Ditahan Di Sandakan

SANDAKAN, 28 Ogos: Seorang warga asing ditahan oleh polis Sandakan kerana disyaki merogol seorang suri rumah yang disamunnya minggu lepas.

Ketua Polis Daerah Sandakan ACP Mohd Azhar Hamin berkata lelaki berumur 38 tahun itu ditangkap di tepi jalan Taman Nassalim di sini pada 21 Ogos dua hari selepas mangsa, seorang pemegang dokumen IMM13 berumur 20-an, membuat aduan disamun dan dirogol di sebuah rumah setinggan di Batu 2.5, Jalan Utara di sini.

“Suspek bergerak secara bersendirian dengan berjalan kaki dan memasuki rumah mangsa melalui ruang dapur dan seterusnya, mengacukan sebilah parang ke arah mangsa.

“Mangsa turut kehilangan barang kemas dianggrkan bernilai RM250,” katanya pada sidang akhbar di sini hari ini.

Menurut Mohd Azhar, ujian air kencing terhadap suspek turut mendapati suspek positif dadah jenis syabu dan siasatan awal turut mendapati suspek tidak mempunyai kesalahan lampau.

Suspek kini direman untuk siasatan lanjut sehingga 30 Ogos ini, tambahnya.

Pada sidang akhbar itu, Mohd Azhar turut memberitahu tentang kejayaan Ibu Pejabat Polis Daerah (IPD) Sandakan menyelesaikan 25 kes jenayah dengan merampas 40 barang kes pecah rumah, curi kenderaan dan samun dengan anggaran nilai berjumlah RM100,000 di sekitar Sandakan sepanjang bulan ini (Ogos).

Katanya, 16 orang ditangkap terdiri daripada empat tempatan dan 12 warga asing berumur 23-51 tahun.

Beliau berkata kejayaan penyelesaian kes jenayah itu menyumbang kepada kira-kira 64 peratus kejayaan IPD Sandakan sejak awal tahun ini.

Mohd Azhar turut mengesyorkan semua taman perumahan di daerah ini supaya mewujudkan skim rondaan berpasukan sebagai usahasama dengan polis menjaga keselamatan harta benda dan nyawa di taman perumahan masing-masing.

“IPD Sandakan akan melawat taman-taman perumahan dalam masa terdekat untuk mempromosikan skim ini,” tambahnya. BERNAMA


Iran Isytihar ‘Perang’

Tehran: Iran hari ini mengibarkan ‘bendera merah’ sebagai simbolik membalas dendam selepas Amerika Syarikat membunuh Komander kanan Iran, Qasem Soleimani dalam serangan udara di Baghdad.

Stesen televisyen Iran mula menyiarkan bendera yang dikibarkan di atas kubah Masjid Jamkaran bermula semalam.

DailyMail melaporkan, bendera itu sebagai tanda pertumpahan darah dan menuntut keadilan untuk membalas dendam atas pembunuhan itu.

Soleimani yang terbunuh bersama timbalan ketua pasukan tentera Iraq, Hashed Al Shaabi di Baghdad memaksa Iran menuntut bela selepas serangan roket oleh AS di lapangan terbang antarabangsa di Baghdad menyebabkan kematian kedua-dua pemimpin kanan itu.

Dalam siri serangan balas, dua bom meletup di kawasan berdekatan dengan Kedutaan AS di Baghdad, pada Sabtu.

Pada masa sama, dua roket dilancarkan ke pangkalan udara Al-Balad, yang turut menempatkan tentera AS.

Tentera Iraq mengesahkan serangan di kedua-dua lokasi, tetapi memberitahu ia tidak menyebabkan kematian.

Sementara itu, laporan sebelum ini menyebut kedutaan Amerika Syarikat menggesa semua rakyatnya untuk meninggalkan Iraq serta-merta. – DailyMail


Shahelmey Dilantik Pengarah Operasi Program Imunisasi Sabah

KOTA KINABALU : Menteri Pembangunan Masyarakat dan Kesejahteraan Rakyat Sabah Shahelmey Yahya dilantik sebagai Pengarah Program Imunisasi Sabah bagi merancang dan melaksanakan pemberian vaksin dalam kadar lebih pantas serta efisien di negeri itu.

Menteri Kerajaan Tempatan dan Perumahan Sabah Datuk Masidi Manjun berkata Shahelmey akan berperanan membantu Jabatan Kesihatan Negeri Sabah (JKNS) mencapai sasaran peratusan penduduk lengkap divaksin seperti ditetapkan.

Masidi berkata Shahelmey yang juga Exco Kesihatan Sabah akan mengawasi dan melakukan penyelarasan dengan Kementerian Kesihatan berkaitan kemudahan dan keperluan mendadak di hospital-hospital di negeri itu yang diperlukan dari semasa ke semasa.

“Beliau juga akan mengeluarkan kenyataan akhbar dari semasa ke semasa atau bila-bila diperlukan bagi memaklumkan perkembangan terbaru Program Imunisasi Negeri Sabah serta maklumat-maklumat lain yang perlu diketahui orang ramai,” katanya dalam kenyataan di sini.

Sementara itu, Masidi yang juga jurucakap COVID-19 Sabah berkata sebanyak 1,844 kes positif baharu direkodkan hari ini menjadikan jumlah kumulatif meningkat kepada 161,265 kes.

Masidi berkata jumlah itu menunjukkan penurunan sebanyak 292 kes berbanding 2,136 kes direkodkan semalam, dengan dua kluster baharu melibatkan penularan jangkitan di tempat kerja dilaporkan iaitu Kluster Sawit Simpang Batu 38, Nabawan; dan Kluster Bawah Bayu di Tuaran.

Beliau berkata seramai 3,506 pesakit COVID-19 di Sabah sembuh dan dibenarkan keluar hospital sekali gus menyaksikan jumlah kumulatif 130,818 pesakit sembuh di negeri itu, manakala seramai 4,866 pesakit masih menerima rawatan.

Katanya 31 kematian dilaporkan hari ini di 15 daerah iaitu Kota Kinabalu (lapan); Sandakan (enam); Kota Marudu (tiga); dua di Tawau dan Penampang; manakala masing-masing seorang di Semporna, Tuaran, Kalabakan, Beluran, Keningau, Kinabatangan, Telupid, Putatan, Papar dan Kunak.

Masidi berkata berdasarkan statistik Badan Bertindak Imunisasi COVID-19 Kebangsaan Sabah, sebanyak 45.49 peratus penduduk dewasa di negeri itu telah melengkapkan dua dos vaksin dan 63.98 peratus pula memperoleh satu dos. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


457 Karton Arak Tanpa Cukai Sumbunyi Dalam Kedai Dirampas

KOTA KINABALU: Menggunakan premis restoran menjual makanan Islam sebagai salah satu tempat penyimpanan. Itu taktik digunakan sindiket penjualan minuman keras tidak bercukai yang dipercayai untuk mengaburi mata pihak berkuasa.

Bagaimanapun, kegiatan berkenaan berjaya dikesan Pasukan Gerakan Am (PGA) Sabah yang merampas 457 karton minuman keras dalam operasi Op Kontraban, yang dijalankan di Pekan Tamparuli, Tuaran, semalam.

Dalam operasi jam 1.40 petang itu, pasukan PGA yang bertindak atas maklumat awam turut berjaya menahan seorang lelaki berusia 25 tahun bagi membantu siasatan lanjut.

Komander Briged PGA Sabah, Senior Asisten Komisioner Mohd Abduh Ismail berkata, hasil tangkapan awal berkenaan, pasukan PGA berjaya menemui 54 karton minuman keras yang disimpan di dalam sebuah van.

Katanya, dengan dipandu arah oleh suspek, polis kemudiannya menemui 123 karton pelbagai jenis minuman keras yang disembunyikan di sebuah restoran makanan Islam.

“Hasil soal siasat lanjut, suspek kemudiannya menunjuk arah ke sebuah lagi premis kedai yang menyimpan 280 karton minuman keras.

“Suspek terbabit bersama barangan rampasan kemudiannya diserahkan ke Ibu Pejabat Polis Daerah (IPD) Tuaran untuk siasatan dan tindakan selanjutnya,” katanya, ketika dihubungi, hari ini.

Mohd Abduh berkata, antara jenama minuman keras yang dirampas adalah Tiger, Holandia, Carlsberg, Royal Stout, Sea Pearl dan Jager Beer.

Katanya, rampasan kali ini membabitkan nilai keseluruhan sebanyak RM 100,847 berdasarkan harga pasaran semasa.

“Kes disiasat mengikut Seksyen 135(1)(d) Akta Kastam 1967,” katanya.


Tahniah Kerana Menahan Saya – Ramlee Marahaban

KOTA KINABALU: Bekas Pembantu Menteri yang ditahan di laut kerana disangka penceroboh bersenjata memuji pihak berkuasa yang melakukan rondaan di perairan antara Sabah dan Filipina.

Walaupun penahanan itu berlaku kerana kesilapan identiti, beliau melahirkan rasa geli hati dengan insiden berkenaan.

Datuk Ramlee Marahaban berkata, sikap waspada yang ditunjukkan oleh pasukan keselamatan negara amat dikagumi.

“Saya terlupa membawa bersama kad pengenalan. Itu adalah kesilapan saya,” kata Ramlee mengakui senapang serta pistol yang dibawa bersama mempunyai permit sah.

Kelmarin, anggota tentera daripada Angkatan Tugas Bersama 2 memintas bot berkuasa tinggi berhampiran sempadan Filipina selepas radar digunakan mengesan kehadiran kapal yang bergerak laju itu.

Pihak berkuasa menemukan lima individu berkenaan di dalam bot tanpa dokumen pengenalan diri dan lengkap bersama senapang, pistol dan peluru.

Pihak tentera kemudian menyerahkan kesemua suspek kepada polis Semporna sebelum dibebaskan selepas identiti mereka disahkan.

“Saya tidak menyalahkan pasukan keselamatan kerana mereka menjalankan tugas.

“Saya gembira radar kita berfungsi. Sebelum ini mereka kata radar tidak berfungsi,” katanya yang turut menyatakan penahanan itu berlaku di kawasan yang dikawal ketat.

Ramlee berkata, sebelum pergi ke Pulau Mataking, beliau telah memaklumkan pihak berkuasa Kawalan Keselamatan Khas Pantai Timur Sabah (Esscom) tentang rancangannya melalui aplikasi WhatsApp untuk mendapatkan kebenaran.

“Saya rasa anggota tentera tidak sedar kehadiran saya,” katanya sambil menambah beliau selalu pergi ke pulau itu kerana mempunyai resort serta tanah di sana.

Pulau Mataking terdiri daripda dua kepulauan iaitu Mataking Besar serta Mataking Kecil.

Selepas insiden berkenaan, Ramlee berkata dia tidak akan sesekali berani pergi ke sempadan berhampiran Filipina lagi selepas ini.

“Saya sudah bersara. Saya selalu pergi ke sana memancing,” katanya.

Sementara itu, Ketua Polis Daerah Semporna, Supritendan Peter Umbuas berkata, kenyataan Ramlee dan semua yang terlibat telah direkodkan sebelum mereka dibebaskan kerana mempunyai lesen sah membawa senjata api berkenaan. – BorneoToday